Penambahbaikan terhadap faedah hilang upaya anggota ATM, sedang dilaksana

KUALA LUMPUR, 22 Mac- Penambahbaikan ke atas faedah hilang upaya bagi anggota Angkatan Tentera Malaysia (ATM), sedang dilaksanakan Kementerian Pertahanan.Timbalan Menterinya, Adly Zahari berkata usaha itu mengambil kira pengorbanan yang telah dilakukan anggota tentera semasa dalam perkhidmatan.Selain peningkatan kos sara hidup semasa.Jelasnya, kertas cadangan penambahbaikan itu sedang diperhalusi dan akan kemukakan kepada agensi pusat bagi mendapatkan persetujuan berhubung implikasi kewangan.Kementerian juga memberi tumpuan terhadap beberapa aspek bagi menambahbaik faedah kepada veteran ATM"Antara aspek yang menjadi tumpuan di kementerian ini ada lima perkara yang kita berikan tumpuan kepada veteran ini, sama ada dari segi kebajikan yang melibatkan pendapatan dan juga sara hidup. "Yang kedua adalah aspek kesihatan, ketiga perumahan, keempat pendidikan anak-anak dan terakhir bagaimana memperkasakan ekonomi veteran itu sendiri," katanya.

Beliau menjawab pertanyaan wakil Ketereh, Datuk Khlir Mohd Nor semasa sesi jawab liasan di Dewan Rakyat.


Ihya’ Ramadan 2023: Lebih banyak program pendidikan

(Datuk Dr. Mohd Na'im semasa melancarkan Sambutan Ihya’ Ramadan Peringkat Kebangsaan Tahun 2023)

PUTRAJAYA, 22 Mac- Pelbagai aktiviti ibadah sepanjang bulan Ramadan bakal dilaksanakan Jabatan Kemajuan Islam Malaysia (JAKIM).Menurut Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar, program Ihya’ Ramadan antara lain menyajikan program Singgah Sahur, Tadabbur al-Quran, Qiyamullail Perdana dan iftar. "Kita harapkan dengan majlis pada malam ni, dapat menyuntik semangat semua agensi khususnya kepada rakyat untuk menggandakan amalan sepanjang bulan Ramadan."Insya-Allah pada tahun ini, lebih banyak program berbentuk pendidikan kepada masyarakat diadakan. Jadi mereka boleh benar-benar memahami roh dan semangat Ramadan itu sendiri," kata Mohd Na'im semasa melancarkan Sambutan Ihya’ Ramadan Peringkat Kebangsaan Tahun 2023 di sini.Beliau turut menyampaikan Sumbangan Wakaf Prihatin Yayasan Waqaf Malaysia kepada Pertubuhan Kebangsaan Orang Kerdil Malaysia sebanyak RM15,000 serta sumbangan Program Singgah Sahur Yayasan Waqaf Malaysia kepada Jabatan Kebajikan Masyarakat Daerah Gombak sebanyak RM8,000.

(Datuk Dr. Mohd Na'im berkata pelbagai aktiviti ibadah sepanjang bulan Ramadan bakal dilaksanakan Jabatan Kemajuan Islam Malaysia)


Kantin sekolah disaran terus beroperasi sepanjang Ramadan

(Fadhlina (lima, kiri) menyantuni murid-murid berkeperluan pendidikan khas pada Majlis Penyerahan Pek Kembali ke Sekolah Yayasan Petronas 2023/BERNAMA)

KUALA LUMPUR, 22 Mac- Kantin sekolah disarankan agar terus beroperasi sepanjang Ramadan bagi menyantuni pelajar bukan beragama Islam dan pelajar sekolah rendah beragama Islam yang tidak wajib berpuasa.Pengusaha kantin juga dinasihati berbincang dengan pihak sekolah bagi memastikan tidak timbul masalah berbangkit."Ini adalah kerajaan madani, kerajaan inklusif. Kedua-dua pihak perlu saling hormat menghormati. Yang berpuasa harus santuni yang tidak berpuasa. Yang tidak berpuasa kena belajar untuk hormat mereka yang berpuasa," kata Menteri Pendidikan, Fadhlina Sidek. "Kita tidak mahu ada satu senario mereka makan di stor, di tepi longkang. Saya tidak mahu situasi sebegitu, jadi mesti hormati budaya dan agama masing-masing. Harus bersifat inklusif," kata beliau kepada pemberita selepas merasmikan Program Penyerahan Pek Kembali ke Sekolah Yayasan Petronas 2023 di sini Turut hadir sama, Ketua Pegawai Eksekutif (CEO) Yayasan Petronas, Shariah Nelly Francis.Bersempena program itu, beliau menyampaikan sumbangan kepada 30 murid sebagai simbolik kepada 21,000 penerima di seluruh negara.

(Fadhlina ditemu bual selepas Majlis Penyerahan Pek Kembali ke Sekolah Yayasan Petronas 2023)


Misi menstruktur semula ekonomi, fokus utama Kementerian Ekonomi

PUTRAJAYA, 22 Mac: Kementerian Ekonomi meletakkan misi menstruktur semula ekonomi sebagai fokus utama kementerian, pasca 100 hari kepimpinan menterinya, Rafizi Ramli.

Usaha tersebut termasuk meningkatkan hasil pendapatan rakyat khususnya kumpulan pendapatan rendah menerusi Inisiatif Pendapatan Rakyat (IPR).

Bercakap pada Majlis Perjumpaan Bersama Warga Kementerian Ekonomi di Putrajaya, Rafizi turut berkongsi matlamat negara dalam mempercepat peralihan tenaga ke arah yang mampan dan kelangsungan bekalan.

Dalam usaha mempercepat adaptasi ekonomi digital pula, satu inisiatif berkaitan inovasi bakal diperkenal dalam masa terdekat hasil kerjasama dengan Kementerian Sains, Teknologi dan Inovasi (MOSTI).Jelasnya lagi, isu kebolehpasaran tenaga kerja golongan muda juga kini sedang ditangani menerusi kerjasama dengan pihak industri, sekali gus menyokong usaha menstruktur semula ekonomi rakyat jangka panjang menerusi peluang kerjaya.


Johor rancang tingkat penggunaan EV

JOHOR BAHRU, 22 Mac- Kerajaan Johor merancang untuk meningkatkan penggunaan Kenderaan Elektrik (EV) pada masa akan datang, selaras inisiatif Singapura yang akan menghentikan pendaftaran kereta petrol menjelang 2030.Menteri Besar, Datuk Onn Hafiz Ghazi berkata idea penggunaan EV itu, hasil sesi lawatan rasminya ke Singapura pada Februari lalu."Johor tidak boleh elak, bermaksud Johor ada perancangan untuk usahama dengan PBT-PBT (pihak berkuasa tempatan)."Saya bincang dengan Tan Sri SUK (Setiausaha Kerajaan) untuk wujud satu mekanisme teratur melibatkan industri yang mempunyai punca kuasa meluluskan inisiatif untuk tahun-tahun akan datang," kata Onn Hafiz ketika sesi Persidangan Dewan Negeri Johor di Iskandar Puteri.Selain penggunaan EV, Johor juga sedang meneliti cadangan untuk menambah perkhidmatan feri Johor-Singapura.Ketika ini, perkhidmatan feri melibatkan perjalanan Tanah Merah-Desaru Coast-Tanah Merah-Tanjung Belungkor.

(Datuk Onn Hafiz berkata Johor merancang tingkat penggunaan EV)


Penstrukturan TVET, tiada lagi kementerian kerja secara silo

KUALA LUMPUR, 22 Mac- Kementerian-kementerian kini tidak lagi bekerja secara silo dalam menstruktur semula Pendidikan dan Latihan Teknikal dan Vokasional (TVET).Timbalan Menteri Perdagangan Antarabangsa dan Industri, Liew Chin Tong berkata seperti diumumkan dalam Belanjawan 2023, isu padanan kerja lepasan TVET turut akan diselesaikan dengan melibatkan penyertaan Syarikat Berkaitan Kerajaan (GLC) dan pihak industri."Pendekatan lama dengan kementerian masing-masing bekerja secara silo atau berasingan untuk menguruskan institusi TVET tidak lagi relevan dan memadai."Cadangan GLC atau swasta terpilih agar mengambil alih sebahagian pengurusan institusi TVET agar latihan dan institusi tersebut memenuhi keperluan industri dan meningkatkan kebolehpasaran pelajar TVET," katanya ketika menjawab pertanyaan wakil Gombak, Datuk Seri Amirudin Shari mengenai langkah mengatasi kelompangan pekerja dalam industri.


11 lelaki ditahan ubah suai tangki minyak bot

MERSING, 22 Mac- Dua bot nelayan tempatan ditahan Agensi Penguatkuasaan Maritim Malaysia (Maritim Malaysia) Johor kerana mengubah suai tangki simpanan minyak di di Pulau Tinggi, di sini pada pukul 11.00 pagi semalam.Pengarah Zon Maritim, Komander Maritim Suhaizan Saadin berkata tahanan dibuat ketika pihaknya mengadakan Op Jaksa /Op Mardof Barat."Hasil pemeriksaan, kedua-dua bot nelayan itu menambah ruangan dan mengubah suai tangki minyak bot mereka yang merupakan kesalahan syarat pemilikan lesen. "Seramai 11 kru warga asing berusia 25 hingga 44 tahun ditahan. "Kes disiasat mengikut Seksyen 8 (b) Akta Perikanan 1985 iaitu melanggar syarat sah lesen," katanya menerusi kenyataan.


Perlis tetapkan zakat fitrah RM7

KANGAR, 22 Mac- Majlis Agama Islam dan Adat Istiadat Melayu Perlis (MAIPs) menetapkan bayaran zakat fitrah di negeri ini kekal dengan kadar RM7.Kadar tersebut diperkenankan Raja Perlis, Tuanku Syed Sirajuddin Jamalullail setelah mendapat nasihat daripada Persidangan Mesyuarat MAIPs yang telah memperakukan Keputusan Jawatankuasa Fatwa Negeri Perlis berdasarkan kepada harga beras yang lazimnya digunakan oleh masyarakat.Raja Muda Perlis telah berkenan berangkat melancarkan kadar berkenaan di Kem Rejimen 504 Askar Wataniah, Bukit Keteri.Selain bayaran tunai melalui Amil MAIPs, umat Islam yang ingin menunaikan zakat fitrah dengan beras, boleh mengeluarkannya sebanyak satu gantang Nabawi bagi setiap seorang yang bersamaan dengan berat 2.6 kilogram.Setiap orang Islam yang tinggal di Perlis wajib mengeluarkan fitrah seperti mana yang ditetapkan bagi dirinya, anak isteri, begitu juga tanggungannya.Umat Islam boleh mengeluarkan zakat fitrah melalui amil-amil kariah di seluruh negeri Perlis serta turut boleh menunaikannya dalam talian melalui laman portal MAIPs www.maips.gov.my.


Banjir Batu Pahat, 701 keluarga masih terjejas

JOHOR BAHRU, 22 Mac- Seramai 2,540 penduduk terjejas banjir di Batu Pahat, setakat pukul 8.00 pagi tadi.Angka berkenaan dilihat berkurang berbanding 3,086 orang, malam tadi.Menurut Jawatankuasa Pengurusan Bencana Negeri (JPBN), seramai 701 keluarga masih ditempatkan di 20 Pusat Pemindahan Sementara (PPS) yang beroperasi ketika ini. "Tiga PPS yang mencatatkan jumlah mangsa tertinggi adalah Sekolah Kebangsaan (SK) Seri Medan dengan 320 orang."Ia diikuti Sekolah Agama Seri Medan (314) dan SK Seri Aman (257)," katanya menerusi kenyataan.


Raja Muda Perlis lancar Bulan Kesedaran Berwakaf

PADANG BESAR, 22 Mac- Raja Muda Perlis, Tuanku Syed Faizuddin Putra Jamalullail melancarkan Bulan Kesedaran Berwakaf Peringkat Negeri Perlis 2023.Ia anjuran Majlis Agama Islam dan Adat Istiadat Melayu Perlis (MAIPs).Pelancaran tersebut diadakan sempena Ramadan Al Mubarak 1444H.MAIPs mengambil peluang dan inisiatif untuk menyemarakkan budaya berwakaf dalam kalangan masyarakat khususnya di Perlis.Titah Raja Muda Perlis, sambutan berkenaan seiring Bulan Wakaf Peringkat Kebangsaaan 2023 anjuran Jabatan Wakaf Zakat dan Haji (JAWHAR) yang turut disambut pada setiap 1 Ramadan.MAIPs ketika ini sedang giat mempromosikan kutipan dana wakaf tunai am dan khas untuk pelaksanaan pelbagai projek.Ia meliputi segmen keagamaan, sosial, pendidikan, ekonomi dan sebagainya.

(MAIPs mengambil peluang dan inisiatif untuk menyemarakkan budaya berwakaf dalam kalangan masyarakat khususnya di Perlis)


Bantu tangani COVID-19, pengalaman berharga semasa bergelar PTD

KUALA LUMPUR, 22 Mac- Membantu kerajaan mengawal keadaan dan keselamatan negara ketika dilanda COVID-19 antara pengalaman manis yang tidak dapat dilupakan Jeneral Tan Sri Zamrose Mohd Zain semasa beliau menyandang jawatan Panglima Tentera Darat (PTD)Jelasnya, sejak penubuhan Tentera Darat Malaysia (TDM) 90 tahun lepas, belum pernah lagi mana-mana PTD menghadapi situasi berkenaan.Justeru, ia merupakan antara pencapaian terbaik TDM dalam membantu kerajaan mengekang penularan wabak COVID-19, bawah kendalian beliau selaku PTD."TDM banyak menyumbang bakti dan jasa tidak kira apa jua operasi sama ada dalam Op Penawar mahupun Op Benteng. Saya harap perkara sebegini tidak berlaku lagi. Setiap era pemerintahan mesti ada sesuatu yang luar biasa berlaku seperti situasi Lahad Datu pada 2013 kemudian COVID-19 pada 2020,” katanya pada sidang media Perbarisan Penghargaan PTD ke-28 di Kem Perdana Sungai Besi di sini.

(Jeneral Tan Sri Zamrose Mohd Zain)

Beliau turut berpuas hati dan berasa bangga dengan setiap pencapaian TDM dalam memberikan perkhidmatan kepada rakyat khususnya semasa situasi sukar seperti Perintah Kawalan Pergerakan (PKP) dan COVID-19.Selain, operasi mencari dan menyelamat tragedi tanah runtuh di Batang Kali, Selangor pada Disember lepas.TDM mengadakan perbarisan Penghargaan Panglima Tentera Darat ke-28 sebagai penghargaan dan penghormatan terakhir kepada Jeneral Tan Sri Zamrose dan isteri, Puan Sri Zainuriah Mustapha yang akan mula bercuti pada 23 Mac ini sebelum menamatkan perkhidmatan pada 21 September 2023.


Bidang keusahawanan wajar jadi pilihan utama kerjaya

PETALING JAYA, 22 Mac- Bidang keusahawananan wajar dijadikan antara pilihan utama untuk diceburi bagi meningkatkan pendapatan.Timbalan Menteri Kewangan, Datuk Seri Ahmad Maslan berkata, selain menjadi pemangkin ekonomi negara, bidang itu berupaya membantu masyarakat menjana pendapatan tinggi."Sesebuah negara itu menjadi maju kerana ramai rakyatnya usahawan.Jadi kita nak rakyat Malaysia memilih usahawan sebagai kerjaya utama, kita mahu keusahawanan ini menjadi tonggak dalam pembangunan negara," katanya pada sidang media selepas menyempurnakan Prapelancaran Hari Usahawan Negara (HUN) 2023 di sini, malam tadi.

(Datuk Seri Ahmad Maslan, Timbalan Menteri Kewangan)

Dalam pada itu, beliau berkata Dewan Perniagaan Usahawan Kecil Malaysia (DPUKM) dalam usaha untuk mewartakan Hari Usahawan Negara (HUN) sebagai acara rasmi di negara ini. Cadangan itu akan dibawa kepada Perdana Menteri Datuk Seri Anwar Ibrahim untuk mendapat pertimbangan dan persetujuan kerajaan bagi mewartakan ketetapan tarikh sambutan HUN.“Usaha DPUKM kini untuk HUN diiktiraf sebagai satu acara rasmi negara seperti  Hari Sukan Negara, Hari Belia, Hari Guru, Hari Pekerja dan sambutan rasmi hari-hari lain,” katanya. HUN 2023 akan diadakan pada 28 hingga 30 Julai ini di Dataran Putrajaya.


Data keciciran murid NGO tidak tepat -KPM

KUALA LUMPUR, 21 Mac- Bilangan keciciran murid sebanyak 100,000 orang yang dianggarkan pertubuhan bukan kerajaan, Untuk Malaysia adalah tidak tepat, demikian menurut Kementerian Pendidikan (KPM).KPM menerusi jawapan bertulis yang disiarkan di laman sesawang Parlimen hari ini memaklumkan sehingga Jun tahun lepas, kadar keciciran murid di seluruh negara pada peringkat sekolah rendah ialah sebanyak 0.07 peratus manakala di peringkat sekolah menengah sebanyak 0.99 peratus."Ini disebabkan penggunaan kaedah penganggaran dan definisi keciciran yang digunakan adalah berbeza dengan definisi KPM."Definisi yang digunakan oleh pertubuhan tersebut merangkumi keciciran murid daripada sistem pendidikan termasuk bilangan murid yang mendaftar Sijil Pelajaran Malaysia (SPM), tetapi tidak hadir dan gagal mendapatkan sijil," menurut kementerian itu.Penjelasan KPM ini bagi menjawab soalan Datuk Muhammad Bakhtiar Wan Chik (PH-Balik Pulau) yang ingin tahu pelan pemulihan dan bentuk kerjasama antara kementerian mengenai dakwaan pelajar tercicir hampir 100,000 sebagaimana dianggarkan pertubuhan Untuk Malaysia.KPM memaklumkan definisi keciciran adalah murid warganegara Malaysia yang berada dalam sistem pendidikan (bersekolah) tetapi keluar daripada sistem sebelum tamat tempoh pendidikan.

Kementerian itu antara lain telah menjalankan program outreach murid cicir di semua pejabat pendidikan daerah dengan kerjasama komuniti setempat bertujuan memberi intervensi berfokus bagi membantu murid cicir untuk kembali bersekolah.Hasil daripada pelaksanaan program itu, 5,121 murid sekolah rendah dan 1,711 murid sekolah menengah telah kembali ke sekolah berdasarkan data murid kembali ke sekolah Jabatan Pendidikan Negeri pada 2022., menurut KPM.Dalam perkembangan lain, KPM memaklumkan 600 calon guru melibatkan pelbagai opsyen mata pelajaran dijangka ditempatkan di Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) secara berperingkat tahun ini bagi mengatasi masalah kekurangan guru.“KPM dengan kerjasama Suruhanjaya Perkhidmatan Pendidikan (SPP) akan melaksanakan pengambilan secara berterusan dari semasa ke semasa bagi mengatasi isu kekurangan guru,” menurut kementerian.Penjelasan itu bagi menjawab soalan Tan Hong Pin (PH-Bakri) mengenai langkah KPM bagi mengatasi isu kekurangan guru Bahasa Cina dan Tamil di sekolah bantuan kerajaan. Menurut KPM, antara langkah penyelesaian bagi mengatasi isu tersebut adalah dengan membuat penambahbaikan dalam proses pengambilan guru ke Program Ijazah Sarjana Muda Perguruan (PISMP) di Institut Pendidikan Guru (IPG).Justeru, KPM telah membuka peluang kepada pelajar lepasan Sijil Pelajaran Malaysia (SPM) yang berminat mengikuti PISMP untuk membuat permohonan bagi bidang pengkhususan Bahasa Cina dan Bahasa Tamil sekolah rendah KPM dengan tambahan mata pelajaran elektif seperti Pendidikan Seni Visual, Reka Bentuk dan Teknologi serta Pendidikan Jasmani mulai tahun ini. -BERNAMA


Penceramah di Perlis wajib dapatkan tauliah

KANGAR, 22 Mac- Pihak berkuasa agama Islam di Perlis perlu memantau dan memastikan setiap penceramah di negeri itu mendapat tauliah daripada Jabatan Mufti Negeri Perlis (JMNPs).Titah Raja Perlis, Tuanku Syed Sirajuddin Jamalullail, sekiranya berlaku sebarang pelanggaran, siasatan dan tindakan undang-undang perlu diambil terhadap penganjur serta penceramah bagi mengelakkan kesalahan tersebut berulang."Kewajiban bagi seseorang penceramah agama Islam adalah mendapatkan tauliah mengajar yang dikeluarkan oleh Jawatankuasa Pengawasan Pengajaran Agama Islam selaras dengan Seksyen 118 Enakmen Pentadbiran Agama Islam Perlis (EPAI) 2006. Kegagalan mematuhi perkara ini tertakluk kepada Seksyen 119 EPAI berkaitan kesalahan mengajar agama Islam atau perkara-perkara tentang agama Islam tanpa tauliah dan Enakmen Jenayah Dalam Syarak 1991," titah Baginda.

(Tuanku Syed Sirajuddin Jamalullail, Raja Perlis)

Baginda turut mengingatkan semua pihak agar sentiasa mematuhi segala dasar dan peraturan yang telah dikeluarkan oleh Majlis Agama Islam dan Adat Istiadat Melayu Perlis (MAIPs).Selain, agensi-agensi agama Islam negeri seperti JMNPs, Jabatan Hal Ehwal Agama Islam Perlis (JAIPs) dan Jabatan Kehakiman Syariah Negeri Perlis (JKSNPs).


KUALA LUMPUR, 21 Mac- Kementerian Sumber Manusia bersedia memikul tanggungjawab mengendali dan menstruktur semula program berkaitan Pendidikan Teknikal dan Latihan Vokasional (TVET).Menterinya, V. Sivakumar berkata langkah itu selaras dengan matlamat menjenamakan semula, sekali gus mengangkat imej TVET pada masa depan."Ini sebenarnya adalah bertujuan untuk membolehkan supaya adanya satu penyelarasan lebih baik antara semua institusi tVET."Ada cadangan darripada pihak KBS (Kementerian Belia dan Sukan) supaya institus-institusi TVET bawahnya diletakkan bawah kementerian lain. Perkara ini masih dalam perbincangan," kata Sivakumar kepada media di siniTerdahulu, Timbalan Perdana Menteri, Datuk Seri Dr. Ahmad Zahid selaku Pengerusi Majlis TVET Negara mencadangkan agar Institut Kemahiran Belia Negara (IKBN) diletakkan bawah Kementerian Sumber Manusia.Sementara itu, pihak industri dan majikan diminta supaya bersedia dari sudut keselamatan dan kesihatan pekerjaan (KKP) bagi menghadapi perubahan akibat pengaruh trend mega yang bakal berlaku di tempat kerja.Sivakumar berkata pekerjaan pada masa depan akan lebih terfokus pada penggunaan teknologi yang mungkin mengambil alih fungsi manusia."Para pakar berpendapat antara trend mega yang utama ialah perubahan iklim, revolusi teknologi, perubahan demografi akibat penuaan global, proses urbanisasi, ketidakstabilan geopolitik serta peningkatan kesedaran mengenai kesihatan mental, hak asasi manusia dan alam sekitar," tambah beliau.

(Sivakumar berkata KSM sedia kendali, struktur semula program TVET)


Mayat lelaki mereput ditemui di Sungai Salak

KUCHING, 22 Mac- Mayat seorang lelaki yang mereput ditemui di tebing Sungai Salak di sini kira-kira pukul 1.00 tengah hari tadi.Pemangku Ketua Polis Daerah Kuching, Superintenden Merbin Lisa berkata, mayat berkenaan dipercayai telah meninggal dunia sejak 72 jam sebelum penemuannya berdasarkan keadaannya yang kurang sempurna. "Mayat berkenaan telah dihantar ke Jabatan Forensik Hospital Umum Sarawak bagi mengenal pasti punca kematian.Orang ramai yang kehilangan ahli keluarga dalam tempoh terdekat diminta tampil untuk membuat laporan polis bagi membantu siasatan," katanya menerusi kenyataan.

(Mayat dihantar ke Jabatan Forensik Hospital Umum Sarawak untuk tindakan lanjut)

Tambah beliau, buat masa ini kes masih lagi diklasifikasikan sebagai mati mengejut.Orang ramai turut diingatkan supaya tidak membuat spekulasi yang boleh mengganggu siasatan.


(Setiap keluarga akan menerima RM600 bagi keperluan berbuka dan bersahur sepanjang Ramadan)

HULU SELANGOR, 21 Mac- 200 keluarga terpilih di Selangor akan menerima sumbangan Sinar Kasih Ramadan Yayasan Basmi Kemiskinan (YBK) tahun ini.Setiap keluarga akan menerima RM600 bagi keperluan berbuka dan bersahur sepanjang Ramadan.Pengerusi YBK, Datuk Zainal Abidin Sakom berterima kasih kepada penyumbang individu dan organisasi yang telah menghulur sumbangan bagi meringankan beban mereka."Kita berharap sangat supaya bantuan ini memanfaatkan," kata beliau.Bagi fasa pertama, 100 keluarga terpilih akan menerima sumbangan ini sebelum Ramadan manakala bakinya akan diberi pada bulan Ramadan."Insya-Allah akak akan guna sebaik mungkin bantuan yang ada ini untuk keperluan Hari Raya nak bagi anak-anak seronok setahun sekali. Alhamdulillah dengan sumbangan ini dapat meringankan beban keluarga kami," kata penerima sumbangan, Marliana Rejab. "Seronok gembira sebab terima sumbangan boleh tambah bayar yuran, buat tambah belanja makan bulan puasa belikan untuk anak," kata seorang lagi penerima sumbangan, Norhaliza Ismail.Selain wang tunai mereka turut menerima kotak infaq rezeki, kurma dan naskhah al-Quran.

(200 keluarga terima sumbangan Sinar Kasih Ramadan)


MA63 terus diberi tumpuan

KUALA LUMPUR, 21 Mac- Perjanjian Malaysia 1963 (MA63) akan terus diberikan perhatian kerajaan perpaduan.Demi menjaga kesejahteraan rakyat Sabah dan Sarawak.Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali, berkata proses memperakukan isu-isu tertangguh sedang dijalankan untuk diputuskan dalam Mesyuarat Tindakan Pelaksanaan akan datang.

(Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali)

"Pada bulan ini akan berlangsung Mesyuarat Jawatankuasa Teknikal yang akan di pengerusikan Timbalan Perdana Menteri 2, untuk kita mengenal pasti berapa lagi isu untuk dimurnikan melibatkan ketiga-tiga kerajaan, kerajaan persekutuan, kerajaan Sarawak dan kerajaan Sabah," katanya ketika menjadi tetamu dalam program Bicara Naratif di Angkasapuri.Di bawah kerajaan perpaduan beberapa perkara termasuk pemberian gas kepada Sabah dan pemberian khas di bawah Perkara 112D Perlembagaan Persekutuan sudah diselesaikan.


Keterjaminan makanan: Agensi, pemain industri diseru sumbang idea

KUALA LUMPUR, 21 Mac- Jawatankuasa Eksekutif Mengenai Dasar Sekuriti Makanan Negara mahu lebih banyak pembabitan agensi, pemain industri serta penyelidik untuk memberikan input berkaitan keterjaminan makanan dalam usaha mengurangkan kebergantungan import makanan.Timbalan Perdana Menteri, Datuk Seri Fadillah Yusof, berkata daripada cadangan itu, tindakan lebih agresif akan dirangka untuk menaikkan kapasiti pengeluaran makanan serta menggalakkan pengambilan makanan yang dihasilkan oleh rakyat tempatan.

(Timbalan Perdana Menteri, Datuk Seri Fadillah Yusof)

"Salah satu cabaran kita ialah makanan haiwan iaitu sebab pemerangan antara Rusia dan Ukraine, maka bijirin menjadi satu yang payah untuk diperolehi dan juga mahal.

"Sebab itu fokusnya ialah bagaimana kita boleh menanam dalam negara kita sendiri supaya kita menghasilkan bijirin untuk makanan haiwan," katanya selepas mempengerusikan Mesyuarat Jawatankuasa Eksekutif Mengenai Dasar Sekuriti Makanan Negara yang pertama tahun ini di Menara Lembaga Pertubuhan Peladang di Ibu Negara. Mesyuarat itu turut dipengerusikan Menteri Pertanian dan Keterjaminan Makanan (KPKM), Datuk Seri Mohamad Sabu serta dihadiri 50 wakil antaranya Ketua Setiausaha daripada pelbagai Kementerian, Ketua Pengarah Jabatan atau Agensi Kerajaan, ahli akademik, badan bukan kerajaan (NGO) serta pemain industri.Datuk Seri Fadillah yang juga Menteri Perladangan dan Komoditi (KPK), berkata hasil mesyuarat yang diperoleh hari ini akan dibawa ke mesyuarat yang bakal dipengerusikan Perdana Menteri, Datuk Seri Anwar Ibrahim yang dijangka dilakukan April atau selepas Aidifitri.


Syamsul Yusof failkan nusyuz terhadap Puteri Sarah

(Pengarah filem Mohd Shamsul Md Yusof, 39, hadir pada sebutan permohonan cerai isterinya Puteri Sarah Liyana Megat Kamaruddin di Mahkamah Rendah Syariah Wilayah Persekutuan, 7 Mac lalu/BERNAMA)

KUALA LUMPUR,  21 Mac- Pengarah filem Syamsul Yusof hari ini memfailkan permohonan nusyuz terhadap isteri pertamanya pelakon Puteri Sarah Liyana di Mahkamah Rendah Syariah Gombak Timur, di sini.Permohonan itu difailkan Syamsul, atau nama sebenarnya Mohd Shamsul Md Yusof, 39, terhadap Puteri Sarah Liyana atau nama sebenarnya Puteri Sarah Liyana Megat Kamaruddin ,38, di hadapan Pendaftar Mahkamah Syariah Harun Hashim pada 3.10 petang.Berdasarkan pernyataan tuntutan, Mohd Shamsul mendakwa Puteri Sarah sering menghubungi bekas kekasihnya yang berstatus suami orang tanpa pengetahuan beliau sehingga mengganggu rumah tangga lelaki itu.Selain itu, Mohd Shamsul mendakwa Puteri Sarah telah meninggalkan beliau selama lebih dua tahun dan ia bertentangan dengan kemahuannya.Shamsul berkata pelbagai langkah dan usaha juga telah diambil untuk memujuk Puteri Sarah supaya kembali ke pangkuan beliau dan memerintah defendan supaya kembali taat namun wanita itu enggan sebaliknya telah mengeluarkan kenyataan tidak benar, berunsur fitnah dan tohmahan terhadap dirinya.Sehubungan itu, Mohd Shamsul memohon supaya mahkamah mengisytiharkan Puteri Sarah telah nusyuz terhadap plaintif sejak Oktober 2020 dan defendan tidak berhak menerima nafkah isteri sejak tarikh nusyuz disabitkan.

(Pelakon Puteri Sarah atau nama sebenarnya Puteri Sarah Liyana Megat Kamaruddin hadir pada sebutan permohonan cerai terhadap suaminya yang juga pengarah filem Mohd Shamsul Md Yusof, 39, di Mahkamah Rendah Syariah Wilayah Persekutuan, 7 Mac lalu/BERNAMA)

Permohonan itu dibuat mengikut Seksyen 60 (2) Enakmen Undang-Undang Keluarga Islam (Negeri Selangor) 2003 dan Seksyen 61(3) (b)(i) Enakmen Pentadbiran Agama Islam (Negeri Selangor) 2003.Terdahulu, peguam Syarie Azmi Tan Seri Dr Mohd Rais yang mewakili Mohd Shamsul memaklumkan pihaknya akan menyerahkan saman kepada pihak Puteri Sarah dalam masa terdekat."Pada hari ini, Mohd Shamsul telah memfailkan kes tuntutan nusyuz terhadap Puteri Sarah dan kami baharu sahaja mendapat kebenaran untuk menyerahkan saman di luar bidang kuasa memandangkan Puteri Sarah tinggal di Wilayah Persekutuan.“Oleh itu, kami akan menyerahkan saman nusyuz ini dalam tempoh terdekat," katanya yang turut memaklumkan bahawa sebutan kes itu ialah pada 6 April ini.Mohd Shamsul ketika ditemui media berkata tujuan beliau memfailkan permohonan tersebut ialah untuk menyelamatkan kembali rumah tangga mereka kerana pelakon filem Munafik itu masih menyayangi isterinya."Saya mahu selamatkan rumah tangga kerana masih memikirkan anak-anak, kita nak cakap soal kesilapan, semua orang buat silap, isteri saya pun ada kesilapan juga,” katanya.Pada 16 Jan lepas, Puteri Sarah memfailkan permohonan cerai terhadap Mohd Shamsul secara baik dengan kebenaran mahkamah di bawah Seksyen 47 Akta Undang-Undang Keluarga Islam (Wilayah-Wilayah Persekutuan) 1984.Bagaimanapun, pada 7 Mac lepas, Mohd Shamsul enggan menceraikan Puteri Sarah kerana tidak bersetuju dengan permohonan itu.Pada prosiding itu, peguam syarie Datuk Akberdin Abdul Kader yang mewakili Puteri Sarah memohon untuk melalui proses hakam keluarga tanpa melalui Jawatankuasa Pendamai (JKP) dalam permohonan perceraian namun peguam Roshdan Sujak yang mewakili Mohd Syamsul membantah.Hakim Mahkamah Rendah Syariah Wilayah Persekutuan Akmaluddin Ilyas kemudian memerintahkan pasangan itu melantik wakil JKP selepas memutuskan bahawa tiada keadaan luar biasa dalam permohonan Puteri Sarah untuk tidak melalui proses JKP dan terus ke hakam keluarga -BERNAMA


Kerajaan tubuh Majlis Madani - Ahmad Zahid

KUALA LUMPUR, 21 Mac- Kerajaan menubuhkan Majlis Madani sebagai inisiatif untuk semua pihak melakukan keterlibatan dalam membina Negara Madani.Timbalan Perdana Menteri, Datuk Seri Dr Ahmad Zahid Hamidi menyatakan, ia termasuklah dengan mengadakan program yang bercorak rasmi dalam pentadbiran.

(Timbalan Perdana Menteri, Datuk Seri Dr Ahmad Zahid Hamidi)

"Majlis madani secara rasminya akan dipengerusikan oleh PM sendiri dan disana banyak bukan hanya soal falsafah dan konsep tetapi program-program yang akan dilakukan, kita tunggulah hingga PM membuat pengumuman terhadap keputusan-keputusan kepada mesyuarat majlis madani," katanyaDalam pada itu, Datuk Seri Dr Ahmad Zahid Hamidi turut merasmikan Majlis Penutup Konvensyen Perpaduan NGO Islam.Sebanyak 10 resolusi telah dibawa dan disepakati oleh Pertubuhan bukan kerajaan (NGO) Islam antaranya membangunkan kompleks lengkap dengan fasiliti dengan bantuan dana kerajaan bagi membolehkan kerja khidmat sosial dapat dilaksanakan.Berhubung perkara tersebut, beliau menyatakan akan memaklumkan dan berbincang dengan Perdana Menteri Datuk Seri Anwar Ibrahim.


Fasa pertama kemudahan lif fokus stesen komuter besar

PUTRAJAYA, 21 Mac-Setiap stesen Keretapi Tanah Melayu Bhd (KTMB) mesti dilengkapi kemudahan lif.Menurut Menteri Pengangkutan Anthony Loke, kemudahan itu perlu disiapkan dalam masa setahun dengan fokus pada fasa pertama adalah terhadap stesen besar yang belum dilengkapi kemudahan itu.Beliau berkata sasaran tersebut diberikan kepada Perbadanan Aset Keretapi (RAC) supaya mempercepat proses menyediakan lif di stesen yang masih belum dilengkapi kemudahan berkenaan."Selalu saya terima rungutan daripada penumpang, khususnya wanita mengandung, warga emas dan orang kurang upaya (OKU), amat menyusahkan, apabila mereka menggunakan perkhidmatan komuter. jadi memang hasrat kita menambah baik kemudahan-kemudahan ini.

"RAC juga telah diarahkan membuat laporan audit bersama Keretapi Tanah Melayu Bhd (KTMB) untuk dibentangkan kepada Kementerian Pengangkutan dengan kadar segera bagi mengenal pasti stesen yang perlu diberi keutamaan dalam penyediaan kemudahan itu," katanya dalam majlis pelancaran aplikasi mudah alih Railway Assets Intelligence System (RAILS) yang dibangunkan Perbadanan Aset Keretapi (RAC) di sini.Aplikasi RAILS menawarkan kemudahan permohonan sewaan aset kereta api secara dalam talian bagi memudahkan orang ramai menjadi rakan niaga RAC.Kira-kira 1,300 penyewa dijangka menggunakan perkhidmatan RAILS dalam melakukan urus niaga dengan RAC, sekali gus dapat menamatkan masalah ejen pemungut serta kerenah birokrasi.


HULU SELANGOR, 21 Mac- Bakal jemaah haji gembira dan menyambut baik langkah Lembaga Tabung Haji (TH) meneruskan bantuan kewangan haji bersasar kepada golongan B40 dan M40 tahun ini."Alhamdulillah pertama terima kasih kepada kerajaan kerana memberi perhatian kepada golongan B40. Dengan adanya tambahan subsidi ini menggembirkan rakyat terutama golongan B40 untuk mereka menanamkan hasrat dan harapan untuk dapat menunaikan haji," kata Halimatunsadiah Mohd Nawawi"Memberi keringanan dan bantuan kepada jemaah yang bakal menunaikan haji ini dapat memberi ruang dan peluang memandangkan kos haji yang naik mendadak terutama rakyat Malaysia yang sekarang ini dilanda dengan keadaan banjir dan krisis ekonomi yang tidak menentu. Pengumuman tersebut sedikit sebanyak memberi manfaat dan peluang kepada rakyat Malaysia untuk menunaikan haji, " kata Saiful Akmal Adnan "Saya rasa dapat subsidi sebanyak RM10,000 saya sangat bersyukur. Dalam umur saya macam ini yang berpendapatan rendah mengalu-alukan usaha kerajaan yang berterusan untuk membantu rakyat," kata Amirudin Ramli.Tahun ini, TH menanggung kira-kira 48% hingga 61% pembiayaan bagi jemaah haji kumpulan M40 dan B40.

(Bakal jemaah haji alu-alukan pemberian bantuan bersasar)


12 lokasi Program Jualan Ramadan Madani di Perak

PERAK, 21 Mac- 12 Lokasi di Perak, bakal menjadi tumpuan untuk Program Jualan Ramadan Madani.Jualan tersebut bertujuan membantu pengguna mendapatkan bekalan keperluan ramadan dengan pengurangan harga 5 hingga 10 peratus.Pengerusi Jawatankuasa Pembangunan Luar Bandar, Perladangan, Pertanian dan Industri Makanan Negeri, Datuk Mohd Zolkafly Harun berkata, Pasar Tani Tapah menjadi lokasi permulaan bagi pelancaran program tersebut yang dijalankan Lembaga Pemasaran Pertanian Persekutuan (FAMA) Perak.

(Pengerusi Jawatankuasa Pembangunan Luar Bandar, Perladangan, Pertanian dan Industri Makanan Negeri, Datuk Mohd Zolkafly Harun)

"FAMA dan kerjasama usahawan akan memastikan akan memastikan ketersediaan bekalan agromakanan seperti telur, ayam, ikan sayur-sayuran, buah-buahan dan komoditi lain akan mudah diperolehi oleh pengguna melalui rangkaian outlet peruncitan FAMA seperti di Pasar Tani, Agrobazar Rakyat, dan lain-lain, dimana akan dijual dengan harga berpatutan," katanya ketika melancarkan Jualan Ramadan Madani Peringkat Negeri Perak di Pasar Tani Tapah.Tambah beliau, FAMA menyasarkan nilai jualan terkumpul keseluruhan program Jualan Ramadan Madani lokasi di Perak sebanyak RM1 juta.Agrobazar Semanggol, Trong, dan Pasar Tani Gerik antara lokasi bagi jualan tersebut yang diadakan bagi sebelum dan minggu pertama Ramadan.


Malaysia berpotensi sebagai hab di Asia Tenggara

KUALA LUMPUR, 21 Mac- Malaysia berpotensi untuk berkembang sebagai sebuah hab digital di kawasan Asia Tenggara dengan kemasukan pelbagai syarikat penyedia teknologi.Menteri Komunikasi dan Digital, Fahmi Fadzil berkata, kemasukan produk teknologi dari negara luar bukan sahaja menyumbang kepada aspek pelaburan malah masa depan negara.

(Menteri Komunikasi dan Digital, Fahmi Fadzil)

"Kalau sebelum ini kita lihat Malaysia memainkan peranan bila mana lebih banyak syarikat-syarikat penyedia pusat pemprosesan data memilih Malaysia sebagai hab. "Tetapi dengan adanya produk-produk seperti ini yang mula dilancarkan dan mula dijual di negara seperti Malaysia dan itu bagi saya akan menjadikan Malaysia sebagai hab untuk produk-produk teknologi dan ini positif bukan hanya untuk pelaburan tetapi untuk masuk depan negara," katanya kepada media selepas majlis pelancaran dan pengenalan jenama Freeyond di ibu negara.Malaysia merupakan negara pertama yang dipilih untuk pelancaran produk-produk teknologi jenama tersebut dari luar negara China.Sementara itu, mengulas mengenai potensi kerjasama Malaysia dan China dalam industri teknologi, beliau berkata, ianya sangat positif dan banyak yang boleh dipelajari oleh kedua-dua negara.Ujanya, Perdana Menteri, Datuk Seri anwar Ibrahim juga akan melakukan kunjungan rasmi ke negara China tidak lama lagi yang akan memanfaatkan sektor teknologi dan hubungan dua hala kedua-dua negara.


KKD gerakkan pegawai bagi bantu Pasca Banjir

JOHOR, 21 Mac- Kementerian Komunikasi dan Digital (KKD) turut mengerakkan pegawainya ke kawasan terjejas banjir di sekitar daerah Batu Pahat bagi menjayakan misi Pasukan Sukarelawan Perkhidmatan Awam (PSPA) Pasca Banjir ke Johor hari ini.Lebih 90 PSPA dari KKD dan agensi di bawahnya termasuk Jabatan Penyiaran Malaysia mempergiatkan aktiviti pembersihan pasca banjir di kawasan perumahan, sekolah dan tempat awam.

(Setiausaha Bahagian Khidmat Pengurusan, KKD,Yusri Razalli)

"Kita ditugaskan untuk melaksanakan bantuan di Parit Sulung. Apabila sampai sini, terdapat ramai sukarelawan. Pelajar pun ada. Cabaran adalah untuk mengagihkan seperti kits bincang dengan penghulu cabaran sukarelawan yang datang membantu," kata Setiausaha Bahagian Khidmat Pengurusan, KKD, Yusri Razalli"Untuk misi kali ini kita di RTM datang dengan kekuatan 21 orang dari RTM KL, dan 14 orang dari RTM Johor. Kami sekarang berada di sekolah agama Parit Sulong. Kena bersihkan siap-siap. Kami ditugaskan untuk bersihkan kawasan sekolah ini. Selepas ini kita akan bergerak ke kawasan perumahan lain kampung yang terjejas," kata Pengarah Penyiaran Negeri Johor, Ramlee Johari.Mereka ditemui ketika melakukan proses pembersihan pasca banjir di sekitar kawasan Parit Sulong, Batu Pahat, Johor.Sementara itu, 1,520 PSPA yang terdiri daripada penjawat awam di seluruh negara mewakili semua Kementerian, Jabatan dan Agensi Kerajaan terlibat untuk menjayakan misi berkenaan.Misi tersebut akan dilaksanakan selama dua hari sehingga esok melibatkan beberapa kementerian.


KWSP: Kerajaan sedang muktamadkan inisiatif fasiliti sokongan akaun 2

KUALA LUMPUR, 21 Mac- Kerajaan sedang memuktamadkan Inisiatif Program Fasiliti Sokongan Akaun 2 bagi ahli yang mempunyai simpanan dalam Kumpulan Wang Simpanan Pekerja (KWSP) bagi mendapatkan sumber kewangan tunai tanpa perlu membuat pengeluaran daripada simpanan mereka.Kementerian Kewangan (MOF) dalam satu kenyataan berkata, inisiatif ini bagi memberi kemudahan untuk ahli KWSP menggunakan baki simpanan dalam Akaun 2 sebagai sandaran bagi mendapat pembiayaan daripada institusi perbankan. Katanya, inisiatif ini tidak akan membebankan rakyat kerana kadar faedah (Konvensional) atau kadar keuntungan (Islamik) yang akan dikenakan oleh institusi perbankan yang terlibat dalam inisiatif ini dijangka antara 4.0 hingga 5.0 peratus setahun."Kadar ini jauh lebih rendah daripada kadar pasaran semasa pembiayaan peribadi daripada institusi perbankan yang dikenakan pada sekitar 8.0 hingga 15 peratus."Inisiatif itu juga tidak bercanggah dengan Seksyen 51, Akta KWSP 1991 kerana baki simpanan dalam Akaun 2 hanya digunakan sebagai sandaran melalui pengeluaran pada umur persaraan," menurut kenyataan berkenaan.

Menurut kenyataan itu, ia adalah selaras dengan objektif pelaburan KWSP sebagai sebuah dana persaraan jangka panjang untuk melindung dan menambah nilai simpanan ahli melalui pengisytiharan kadar dividen yang stabil dan mampan.Dalam kenyataan sama, kementerian tersebut berkata kerajaan tidak akan mempertimbangkan sebarang pengeluaran tambahan baharu simpanan KWSP kerana pengeluaran khas tersebut merupakan langkah untuk membendung impak COVID-19.“Malah, berdasarkan Pertubuhan Kerjasama dan Pembangunan Ekonomi (OECD), kesemua negara yang telah membenarkan pencarum untuk mengeluarkan sebahagian daripada tabung persaraan mereka semasa pandemik telahpun memberhentikan fasiliti pengeluaran awal daripada tabung persaraan sejak 2021,” katanya.


Singapura-Malaysia perlu saling membantu

KUALA LUMPUR, 21 Mac- Malaysia dan Singapura perlu saling membantu dalam memastikan rantau ini bersatu dan berwibawa.Menurut Presiden Singapura, Halimah Yacob ia ekoran persekitaran luaran yang dilihat semakin tidak menentu dan mencabar.

"Seperti yang kita ketahui, persekitaran luaran kita menjadi semakin tidak menentu dan mencabar. Persaingan kuasa utama semakin tajam, dan prospek ekonomi global kekal tidak menentu berikutan perang di Ukraine dan gegaran susulan yang panjang akibat COVID-19. "Sebagai ahli pengasas ASEAN dan rakan kongsi yang sama, Singapura dan Malaysia mesti membantu memastikan rantau kita bersatu dan berwibawa. "Tanpa persekitaran luaran yang stabil, kita semua di ASEAN akan mendapati lebih sukar untuk mengubah ekonomi kita dan memperbaiki kehidupan rakyat kita. "Saya yakin Singapura dan Malaysia boleh bekerjasama untuk memajukan kedua-dua kepentingan negara kita dan juga ASEAN," katanya demikian pada Majlis Santapan Negara yang dihoskan oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara.


(Pemantauan tersebut secara tidak langsung, dapat memastikan tiada hasil ternakan yang lemas akibat banjir, dijual di pasaran)

JOHOR BAHRU, 21 Mac- Tiada laporan diterima Kementerian Perdagangan Dalam Negeri dan Kos Sara Hidup (KPDN) berhubung kes penternak ayam menjual hasil ternakan yang mati semasa kejadian banjir baru–baru ini.Exco Pelaburan, Perdagangan, dan Hal Ehwal Pengguna Johor, Lee Ting Han berkata Jabatan Perkhidmatan Veterinar (JPV) bersama KPDN giat menjalankan pemantauan bagi memastikan penternak melupuskan ternakan yang lemas akibat banjir, dengan cara yang betul dan selamat.Pemantauan tersebut secara tidak langsung, dapat memastikan tiada hasil ternakan yang lemas akibat banjir, dijual di pasaran."JPV akan buat siasatan, untuk lawatan ke reban–reban dan memastikan mereka melupuskan ayam-ayam yang mati akibat banjir dengan cara yang betul. Itu diviralkan tapi kami dah siasat setakat ni JPV dan KPDN Johor dah ambil tindakan setakat ini," kata Lee.Tular di media sosial baru–baru ini dakwaan bahawa pengusaha ayam menjual semula ayam yang mati akibat banjir.

(Lee Ting Han berkata Tiada ayam mati akibat banjir dijual di pasaran)


JAINJ, PDRM kesan kumpulan ajaran sesat 'Si Hulk'

(Tangkap layar video yang tular di aplikasi TikTok)

ISKANDAR PUTERI, 21 Mac- Kumpulan ajaran sesat 'Si Hulk' yang menyebarkan video menghina Islam dan Nabi Muhammad SAW sedang dikesan Jabatan Agama Islam Negeri Johor (JAINJ) dengan kerjasama Polis Diraja Malaysia (PDRM).Laporan mengenai video yang ditularkan di platform Tiktok itu sudah diterima JAINJ semalam.Exco Hal Ehwal Agama Islam, Mohd Fared Mohd Khalid berkata ajaran yang diasaskan Suhaini Mohammad itu diputuskan sesat, menyeleweng dan bertentangan dengan akidah, syariah serta akhlak Islam oleh Jawatankuasa Fatwa Negeri Johor pada Julai 2021."Ia mesti digambarkan sebagai satu amaran keras sebab bukan sahaja sudah difatwakan, bahkan dititahkan selepas mendapat perkenan Kebawah Duli Yang Maha Mulia, bahkan fatwa ini telah dua tahun, bermaksud semua pihak sepatutnya mengambil berat tentang kandungan fatwa dan larangan ini," katanya.

Beliau ditemui pemberita pada persidangan Dewan Negeri Johor di Kota Iskandar, di sini hari ini.Tambah Mohd Fared, tindakan undang-undang akan diambil kepada pihak yang menyebarkan ajaran sesat itu.Video tular berdurasi 1 minit 17 saat itu memaparkan empat lelaki mengaku menyokong ajaran Si Hulk dan menyebut beberapa ayat  antaranya Nabi Muhammad SAW adalah tuhan.Sementara itu, 21 ajaran sesat dikesan di Johor dan telah diletakkan dalam senarai fatwa dan warta berkaitan akidah di negeri ini.


KUALA NERUS, 21 Mac- Cadangan menaikkan gaji minimum kepada RM3,000 bagi graduan Pendidikan dan Latihan Teknikal dan Vokasional (TVET) disambut baik Ketua Pengarah Jabatan Tenaga Manusia, Shakib Ahmad Shakir.Beliau berpandangan cadangan Timbalan Perdana Menteri, Datuk Seri Ahmad Zahid Hamidi itu mempunyai asas yang kukuh.Menurut beliau graduan TVET merupakan tenaga kerja mahir yang memenuhi kehendak pasaran dan pemain industri itu sendiri. Mengikut data yang dikumpulkan sejak 2010, kadar kebolehpasaran graduan TVET mencatat peratusan yang tinggi sebelum terencat berikutan penguatkuasaan Perintah Kawalan Pergerakan (PKP).Sejak sektor industri dibenarkan beroperasi, lepasan program TVET kembali menerima permintaan tinggi."Kita berbalik kepada hasrat kami di Jabatan Tenaga Manusia iaitu menghasilkan tenaga kerja berpengalaman dan berpengetahuan tinggi yang mampu menjadi seorang warga Malaysia yang menyumbang ke arah pembangunan negara," kata Shakib ketika ditemui pemberita di Institut Latihan Perindustrian Kuala Terengganu (ILP KT) di sini.

(Gaji minimum graduan TVET RM3,000 cadangan realistik)


Jualan Pra-Ramadan pada harga berpatutan

MELAKA, 21 Mac- Pasar Tani Melaka Madani akan di perluas ke seluruh negeri itu.Menurut Biro Ekonomi Dunia Melayu Dunia Islam (DMDI), Datin Seri Azreen Abu Noh, bagaimanapun mereka memerlukan sokongan daripada agensi dan jabatan berkaitan bagi merealisasikan hasrat itu.

(Biro Ekonomi Dunia Melayu Dunia Islam (DMDI), Datin Seri Azreen Abu Noh)

Katanya, program Pasar Tani Melaka Madani itu adalah untuk membantu meringankan kos sara hidup masyarakat selain memberi peluang untuk mereka mendapatkan produk tempatan yang segar dan berpatutan."Insya-Allah memang saya nak sebab matlamat saya bukan lah untuk mendapat keuntungan ke apa ini semua untuk masyarakat dapat berbeli dengan harga berpatutan macam minyak paket lebih murah daripada di luar sana jadi insya-Allah macam biro ekonomi ini kita adalah NGO jadi kita perlu sokongan individu dan syarikat-syarikat di luar melaka menyokong matlamat kita ini,"katanya ketika ditemui di Jualan Pra-Ramadan Melaka Madani 2023 di Bukit Katil yang disempurnakan oleh Yang di-Pertua Negeri, Tun Mohd Ali Mohd Rustam.Mengulas lanjut, Jualan Pra-Ramadan mendapat sambutan menggalakkan dengan penglibatan lebih 50 peniaga.Beliau turut mensasarkan sambutan yang sama pada Jualan Pra-Aidilfitri yang akan diadakan 3 hari sebelum Syawal, April depan.


Bantuan mangsa banjir di Johor diteruskan

PUTRAJAYA, 21 Mac- Proses tender projek tebatan banjir akan disegerakan.Komitmen itu diulangi Perdana Menteri, Datuk Seri Anwar Ibrahim dalam usaha membantu penduduk terjejas, selain menghantar pasukan sukarelawan penjawat awam ke Johor bagi membantu aktiviti pascabanjir."Langkah-langkah yang lain seperti tebatan banjir itu saya minta Perbendeharaan, KSP pun ada, untuk proses tender segera supaya dapat mengurangkan tekanan untuk tahun-tahun akan datang insya-Allah," katanya. "Tetapi langkah-langkah segera seperti membeli 'waterjet' dan sebagainya telah dilakukan dan saya harap ini akan dapat membantu. Kehadiran saudara-saudara bagi rakyat di bawah yang tertekan akan memberi makna dan erti yang sangat besar," kata Anwar selepas melepaskan Pasukan Sukarelawan Perkhidmatan Awam (PSPA) di sini.Seramai 1,520 sukarelawan penjawat awam daripada pelbagai agensi, jabatan dan kementerian menyertai misi pascabanjir selama dua hari yang dikhususkan ke kawasan terjejas di sekitar daerah Batu Pahat. Misi memberi tumpuan kepada aspek pembersihan fasiliti perubatan, fasiliti pendidikan, bangunan-bangunan kerajaan dan tempat-tempat awam.

(Datuk Seri Anwar bantuan mangsa banjir di Johor diteruskan)


Kes cerai Hafidz Roshdi: 9 Mei ditetap untuk sebutan

(Nurul Shuhada Mat Shukri, 29, ditemui media selepas keluar dari Mahkamah Rendah Syariah bagi sebutan semula kes penceraian dengan suaminya Muhammad Hafidz Roshdi, 29/BERNAMA)

SHAH ALAM, 21 Mac- Mahkamah Rendah Syariah di sini hari ini menetapkan 9 Mei depan bagi sebutan semula kes cerai Muhammad Hafidz Roshdi dan isterinya, Nurul Shuhada Mat Shukri, berhubung satu lagi lafaz yang didakwa dibuat oleh pelakon itu pada Januari lepas melalui aplikasi WhatsApp.Hakim Syarie Siti Rahmah Hussin menetapkan tarikh itu selepas peguam syarie Datuk Akberdin Abdul Kadir, yang mewakili Muhammad Hafidz, 29, memohon tarikh lain bagi membolehkan pihaknya menjawab tuntutan balas Nurul Shuhada, 29, berhubung lafaz cerai itu.Akberdin berkata pihaknya menerima satu salinan pernyataan pembelaan bersama tuntutan balas berhubung perkara itu semalam.“Prosiding hari ini untuk permohonan yang difailkan mereka (Muhammad Hafidz dan Nurul Shuhada) bersama sebelum ini berkaitan lafaz (cerai) pada 22 Februari lepas. Hari ini ada satu lagi talak dilafazkan terhadap beliau (Nurul Shuhada) pada 22 Jan.“Saya dapat arahan untuk masukkan jawapan dan pembelaan terhadap tuntutan balas ini. Oleh itu, pihak kami memohon tarikh baharu bagi jawapan dan pembelaan," katanya yang dibantu peguam syarie Puteri Ummi Kartini Abd Latiff.Akberdin berkata pihaknya juga terperanjat dengan tuntutan balas tersebut kerana perkara itu tidak pernah dibangkitkan sebelum ini.Peguam syarie Nurfarhana Abd Manaf, yang mewakili Nurul Shuhada, pula mengesahkan pihaknya telah memfailkan satu tuntutan balas berhubung isu lafaz cerai pada bulan Januari itu.

(Pelakon Muhammad Hafidz Roshdi, 29, ditemui media selepas keluar dari Mahkamah Rendah Syariah bagi sebutan semula kes penceraian dengan isterinya Nurul Shuhada Mat Shukri, 29/BERNAMA)

"Lafaz cerai pertama pada 22 Jan (dibuat) secara (melalui aplikasi) WhatsApp. Kami tiada bantahan mahkamah menetapkan tarikh lain bagi sebutan semula kes," katanya.Kes penceraian itu dibuat mengikut Seksyen 57 Enakmen Undang-Undang Keluarga Islam (Negeri Selangor) 2003.Pada 27 Februari lepas, Muhammad Hafidz dan Nurul Shuhada memfailkan perceraian di mahkamah susulan lafaz talak satu oleh pelakon itu melalui panggilan telefon pada 22 Feb lepas.Pasangan itu mendirikan rumah tangga pada 30 April 2016 dan dikurniakan dua cahaya mata iaitu Humairah, 6, dan Umar, 3 tahun. -BERNAMA


Pendigitilan radio mampu tarik ramai pendengar

MELAKA, 21 Mac- Pendigitilan radio membabitkan stesen radio negeri Jabatan Penyiaran Malaysia diyakini mampu menarik lebih ramai pendengar .Timbalan Ketua Pengarah (Operasi Penyiaran), Puteri Joliana Yaacob berkata, dengan teknologi terkini menjadikan penyampaian lebih kreatif dan bermutu.

(Timbalan Ketua Pengarah (Operasi Penyiaran), Puteri Joliana Yaacob)

Katanya , ia juga dapat memudahkan interaksi antara penyampai dan pendengar  sekaligus membuktikan stesen radio RTM masih releven masa kini .“Untuk perancangan keseluruhannya kalau diikutkan pendigitilan radio ini sebenarnya kita memang ikut berfasa, jadi fasa kedua, fasa pertama kita dah buat dan langkah seterusnya kita ada memohon untuk naik taraf di Kelantan dengan Sarawak pula.

"Jadi saya berharap kita dapat peruntukan untuk menaiktaraf semua stesen-stesen radio kita disamping itu juga kita ada memohon untuk menaiktaraf pemancar sebab disini untuk studio sahaja, studio dan konti dan kita juga ada juga perancangan naik taraf fasa dua pemancar radiofm," katanya kepada pemberita selepas Majlis Penyerahan Projek Menaiktaraf Peralatan Sistem Penyiaran Radio Digital Jabatan Penyiaran Negeri Melaka dan Negeri Sembilan di Jalan Taming Sari , Melaka.


PM terima kunjung hormat Presiden Singapura

KUALA LUMPUR, 21 Mac- Perdana Menteri Datuk Seri Anwar Ibrahim hari ini menerima kunjungan hormat Presiden Singapura, Halimah Yacob di Hotel St. Regis, Kuala Lumpur.Lawatan selama tiga hari ke Malaysia bermula Isnin lalu, bakal menyuntik lagi momentum positif dalam hubungan dua hala kedua-dua negara.

(Perdana Menteri Datuk Seri Anwar Ibrahim bersama Presiden Singapura, Halimah Yacob)

Beliau tiba di Hotel St. Regis pada pukul 3 petang tadi sebelum Perdana Menteri Datuk Seri Anwar Ibrahim tiba pada pukul 3.10 petang.Kunjungan itu juga rentetan kemajuan yang dicapai semasa kunjungan Perdana Menteri Datuk Seri Anwar Ibrahim pada Januari yang menyaksikan kedua-dua pihak memeterai tiga perjanjian membabitkan kedua-dua kerajaan bagi menggalakkan kerjasama dalam ekonomi hijau dan digital serta keselamatan siber.


Subsidi elektrik bersasar, kerajaan jimat RM4.1 bilion

KUALA LUMPUR, 21 Mac- Sebanyak RM4.1 bilion dapat dijimatkan menerusi pelaksanaan subsidi elektrik bersasar, pada separuh tahun 2023.Jelas Timbalan Menteri Kewangan, Steven Sim kos sebenar subsidi untuk mengekalkan tarif elektrik semasa jika dilaksanakan secara menyeluruh akan mencecah RM14.9 bilion.Melalui pelaksanaan bersasar, kos keseluruhan subsidi hanya RM10.8 bilion."Pemberian subsidi bil elektrik secara bersasar pada separuh tahun 2023, apabila sebahagian pelepasan kos-kos tidak seimbang atau lebih dikenali sebagai 'imbalance cost pass through' (ICPT) dilepaskan pengguna-pengguna bervoltan sederhana dan tinggi daripada kalangan industri termasuk perbadanan multinasional. "Pelaksanaan pemberian subsidi bil elektrik secara bersasar ini memberi penjimatan sebanyak RM4.1 bilion kepada kerajaan dengan kos keseluruhan sebanyak RM10.8 bilion ringgit berbanding jumlah asal sebanyak RM14.9 bilion," katanya.

Beliau menjawab penyataan Senator Tan Sri Mohamad Fatmi Che Salleh di Dewan Negara.Tambahnya, kerajaan kini dalam fasa kajian bagi pelaksanaan pemberian subsidi bersasar bagi diesel.


BATU PAHAT, 21 Mac- Angka mangsa banjir yang berlindung di pusat pemindahan sementara (PPS) di Batu Pahat, Johor turun kepada 5,667 orang daripada 1,647 keluarga pada pukul 4.00 petang tadi.Mereka ditempatkan di 38 PPS yang masih beroperasi.Menurut kenyataan Jawatankuasa Pengurusan Bencana Negeri JPBN), PPS dengan paling ramai penghuni ialah Sekolah Jenis Kebangsaan Cina Li Chun, di Penggarang (522 orang) diikuti 402 orang di SJKC Chong Hwa Kangkar Senangar, Parit Sulong."Lima PPS yang ditutup hari ini ialah SK Kota Dalam, Ayer Hitam dan SMK Sri Medan, selain SK Seri Permatang Rengas, SMA Parit Sulong dan PERWIRA UTHM di Parit Raja," menurut kenyataan itu.

(Jumlah penghuni PPS di Batu Pahat berkurangan)


Amalkan langkah kesihatan awam sepanjang Ramadan - KP Kesihatan

KUALA LUMPUR, 21 Mac- Orang ramai digalakkan terus mengamalkan langkah-langkah kesihatan awam bagi melindungi diri, keluarga dan masyarakat sepanjang menjalani ibadah puasa tidak lama lagi.Ketua Pengarah Kesihatan, Tan Sri Dr Noor Hisham Abdullah berkata ketika menghadiri aktiviti-aktiviti kebiasaan seperti solat tarawih di masjid, perhimpunan majlis ilmu dan majlis berbuka puasa, orang ramai perlu terus beringat bahawa virus COVID-19 serta virus lain seperti Influenza masih ada. Katanya antara langkah-langkah kesihatan awam yang boleh diambil termasuk memakai pelitup muka sekiranya bergejala terutama di kawasan ramai orang dan sesak; kerap mencuci tangan terutama selepas bersalaman atau membawa sanitasi tangan serta mengamalkan etika batuk dan bersin dengan betul."Jemaah juga digalakkan membawa sejadah sendiri dan pakaian solat bagi jemaah wanita untuk ke masjid manakala individu bergejala digalakkan mengamalkan penilaian risiko kendiri (TRIIS) dan elakkan berada di kawasan awam."Individu positif COVID-19 dilarang menghadiri aktiviti sosial dan segera dapatkan rawatan jika gejala bertambah teruk," katanya dalam kenyataan mengenai situasi semasa jangkitan COVID-19 di Malaysia di sini, hari ini.

(Tan Sri Dr Noor Hisham Abdullah/Foto fail Bernama)

Dr Noor Hisham juga menasihati orang ramai supaya mengamalkan pemakanan sihat dan seimbang sepanjang berpuasa bagi memastikan kesihatan optimum selain meningkatkan sistem pertahanan badan melawan penyakit terutama COVID-19.Katanya pengambilan kalori secara berlebihan dan tidak aktif boleh meningkatkan risiko obesiti dan penyakit tidak berjangkit seperti darah tinggi, diabetes, kanser dan penyakit jantung.Mengenai status terkini COVID-19, Dr Noor Hisham berkata kes baharu bagi tempoh 12 hingga 18 Mac lepas meningkat 18 peratus iaitu 1,848 berbanding 1,566 pada minggu sebelumnya sekali gus menjadikan kumulatif kes baharu sejak 25 Jan 2020 berjumlah 5,047,040. Dr Noor Hisham berkata bilangan kes sembuh pula menurun 13.7 peratus iaitu daripada 1,423 kes kepada 1,228 kes manakala bilangan kes kematian meningkat 150 peratus iaitu daripada dua kes kepada lima kes.Katanya ia menjadikan kumulatif kes sembuh sebanyak 5,000,457 manakala kes kematian kini 36,972.-BERNAMA


Kemuka dokumen palsu, penyelia dipenjara sebulan denda RM24,000

SEREMBAN, 21 Mac- Bekas Penyelia Keselamatan Tapak Binaan dijatuhkan hukuman penjara 30 hari dan denda RM24,000 atas kesalahan mengemukakan dokumen palsu bagi Permohonan Bantuan Kewangan Jabatan Kebajikan Masyarakat dan Permohonan pendaftaran Orang Yang Kompeten (OYK).Hakim Rushan Lutfi Mohamed memerintahkan J. Vasantha Kumaran, 39, menjalani hukuman penjara lima bulan sekiranya gagal membayar denda.Mahkamah Sesyen Seremban menjatuhkan hukuman berkenaan terhadap Vasantha selepas dia mengaku bersalah atas dua pertuduhan berkenaan.Bagi pertuduhan pertama, tertuduh didakwa memperdaya Pembantu Kebajikan Masyarakat Daerah Seremban dengan mengemukakan penyata pendapatan bulanan yang palsu bagi permohonan Bantuan Kewangan Jabatan Kebajikan Masyarakat (JKM20) yang melibatkan bantuan Elaun Pekerja Cacat (EPC) berjumlah empat ribu 800 ringgit bagi tempoh Disember 2019.

Manakala bagi pertuduhan kedua tertuduh didapati menggunakan lima dokumen palsu sebagai dokumen sokongan untuk permohonan pendaftaran Orang Yang Kompeten (OYK) Penyelia Keselamatan Tapak Bina pada 28 Ogos 2018.Perbicaraan kes dikendalikan Pegawai Pendakwa Suruhanjaya Pencegahan Rasuah Malaysia (SPRM) Mohamad Azriff Firdaus Mohamad Ali manakala tertuduh tidak diwakili peguam


Proses baik pulih Masjid Negara, berjaya jimat RM5.53 juta

KUALA LUMPUR, 21 Mac- Proses baik pulih Masjid Negara berjaya disiapkan dengan kos RM14.7 juta, penjimatan sebanyak RM5.53 juta berbanding kos asal berjumlah RM20 juta. Timbalan Ketua Pengarah Pengurusan Jabatan Kemajuan Islam Malaysia (JAKIM), Ahmad Fuad Apandi berkata projek itu melibatkan naik taraf kubah utama serta bumbung masjid dan telah diluluskan bawah Rancangan Malaysia Kedua Belas (RMK-12) pada tahun 2020. Selain itu, makam pahlawan dan juga bumbung panel jendela lelangit yang bocor dan rosak turut dinaik taraf di bawah bahagian luar dewan solat utama. "Alhamdulillah projek ini telah dimulakan pada tahun 2021 dan berjaya disiapkan pada 21 Mac 2023, pada hari ini ianya disiapkan sebulan lebih awal daripada tarikh jadual siap sebenar yang dijangkakan sepatutnya pada bulan April," katanya.

Beliau ditemui pada Majlis Penyerahan Projek Membaik Pulih dan Menaik Taraf Masjid Negara, di sini hari ini. Kerja-kerja pembaikan Masjid Negara telah dilaksanakan dengan pematuhan Akta Warisan Kebangsaaan 2005, (Akta 645) serta Garis Panduan Pemuliharaan Bangunan Warisan oleh Jabatan Warisan Negara. JAKIM sebagai pemilik projek turut merakamkan ucapan terima kasih atas usaha gigih dan komitmen yang tinggi Jabatan Kerja Raya (JKR) dan juga kontraktor yang terlibat dalam usaha memulihara bangunan warisan negara itu.


KUALA LUMPUR, 21 Mac - Orang ramai digalakkan terus mengamalkan langkah-langkah kesihatan awam bagi melindungi diri, keluarga dan masyarakat sepanjang menjalani ibadah puasa tidak lama lagi.Ketua Pengarah Kesihatan, Tan Sri Dr Noor Hisham Abdullah berkata ketika menghadiri aktiviti-aktiviti kebiasaan seperti solat tarawih di masjid, perhimpunan majlis ilmu dan majlis berbuka puasa, orang ramai perlu terus beringat bahawa virus COVID-19 serta virus lain seperti Influenza masih ada. Katanya antara langkah-langkah kesihatan awam yang boleh diambil termasuk memakai pelitup muka sekiranya bergejala terutama di kawasan ramai orang dan sesak; kerap mencuci tangan terutama selepas bersalaman atau membawa sanitasi tangan serta mengamalkan etika batuk dan bersin dengan betul.“Jemaah juga digalakkan membawa sejadah sendiri dan pakaian solat bagi jemaah wanita untuk ke masjid manakala individu bergejala digalakkan mengamalkan penilaian risiko kendiri (TRIIS) dan elakkan berada di kawasan awam.“Individu positif COVID-19 dilarang menghadiri aktiviti sosial dan segera dapatkan rawatan jika gejala bertambah teruk,” katanya dalam kenyataan mengenai situasi semasa jangkitan COVID-19 di Malaysia di sini, hari ini.

(Ketua Pengarah Kesihatan, Tan Sri Dr Noor Hisham Abdullah)

Dr Noor Hisham juga menasihati orang ramai supaya mengamalkan pemakanan sihat dan seimbang sepanjang berpuasa bagi memastikan kesihatan optimum selain meningkatkan sistem pertahanan badan melawan penyakit terutama COVID-19.Katanya pengambilan kalori secara berlebihan dan tidak aktif boleh meningkatkan risiko obesiti dan penyakit tidak berjangkit seperti darah tinggi, diabetes, kanser dan penyakit jantung.Mengenai status terkini COVID-19, Dr Noor Hisham berkata kes baharu bagi tempoh 12 hingga 18 Mac lepas meningkat 18 peratus iaitu 1,848 berbanding 1,566 pada minggu sebelumnya sekali gus menjadikan kumulatif kes baharu sejak 25 Jan 2020 berjumlah 5,047,040. Dr Noor Hisham berkata bilangan kes sembuh pula menurun 13.7 peratus iaitu daripada 1,423 kes kepada 1,228 kes manakala bilangan kes kematian meningkat 150 peratus iaitu daripada dua kes kepada lima kes.Katanya ia menjadikan kumulatif kes sembuh sebanyak 5,000,457 manakala kes kematian kini 36,972. -BERNAMA


Permohonan naik taraf JRTB Gerik-Jeli dibuat tahun lepas - MB Perak

IPOH, 21 Mac- Surat permohonan bagi menaik taraf Lebuh Raya Timur Barat (JRTB) Gerik-Jeli telah dihantar kerajaan negeri Perak kepada Kerajaan Persekutuan, tahun lepas.Menteri Besar, Datuk Seri Saarani Mohamad berkata beliau sendiri yang menandatangani surat permohonan tersebut selepas beberapa kajian dan pemantauan dilakukan Jabatan Kerja Raya (JKR) serta Majlis Daerah Gerik mengenai kerosakan lebuh raya berkenaan."Kita sudah buat kerja kita, bukan sahaja hantar surat, kita sudah jumpa Perdana Menteri lebih kurang sebelum bajet diluluskan, itu 'top priority'."Jadi kalau tidak boleh luluskan permohonan, beritahu sahaja tidak lulus. Kita faham ada kekangan peruntukan Kerajaan Persekutuan tetapi cara memberi jawapan itu yang kita tidak setuju," katanya.

(Menteri Besar Perak, Datuk Seri Saarani Mohamad (dua, kanan) melancarkan aplikasi Mypatil pada majlis perasmian Kolokium Kerajaan Tempatan Negeri Perak Darul Ridzuan (KKT Perak) 2023 di Bangunan Perak Darul Ridzuan hari ini/Foto Bernama)

Beliau bercakap kepada pemberita selepas merasmikan Kolokium Kerajaan Tempatan Negeri Perak Darul Ridzuan (KKT Perak) Tahun 2023 di Bangunan Perak Darul Ridzuan, di sini hari ini.Ia sebagai mengulas jawapan diberikan Timbalan Menteri Kerja Raya, Datuk Seri Abdul Rahman Mohamad pada Persidangan Dewan Rakyat, 28 Februari lalu bahawa tiada permohonan dilakukan kerajaan Perak mengenai naik taraf lebuh raya tersebut.Tambah Saarani, permohonan peruntukan yang dikemukakan bagi tujuan naik taraf jalan tersebut bernilai RM80 juta memandangkan laluan tersebut merupakan Jalan Persekutuan yang sepatutnya diambil maklum oleh kementerian menerusi laporan JKR Perak.


Latihan simulasi bencana udara Pulau Pinang memuaskan

(Latihan ini antara lain menyediakan latihan persediaan dan tahap kesiapsiagaan semua agensi terlibat dalam menghadapi apa jua bencana udara)

BAYAN LEPAS, 21 Mac- Tahap kesiapsiagaan agensi penguat kuasa dalam menghadapi sebarang bencana di udara di Pulau Pinang amat memuaskan.Jaminan itu diberikan Setiausaha Kerajaan Negeri Pulau Pinang, Dato Mohd Sayuthi Bakar selepas merasmikan Majlis Latihan Simulasi Bencana Udara Negeri Pulau Pinang berhampiran Lapangan Terbang Antarabangsa Bayan Lepas.Beliau bagaimanapun berpandangan, masih ada butiran yang boleh dibaiki.Latihan ini antara lain menyediakan latihan persediaan dan tahap kesiapsiagaan semua agensi terlibat dalam menghadapi apa jua bencana udara."Tujuan simulasi ini diadakan ialah, kita sebenarnya hendak menguji pelan tindak balas kecemasan dan juga kesiapsiagaan, pengurusan dan bantuan bencana Pulau Pinang sebagaimana ditetapkan bawah Arahan 20, Majlis Keselamatan Negara (MKN)." kata Mohd Sayuthi kepada media di sini.Seramai 410 pegawai dan anggota pelbagai agensi seperti NADMA, PDRM, Bomba, Pejabat Kesihatan Negeri dan agensi lain terlibat dalam simulasi yang diadakan selama kira-kira 4 jam. Latihan ini juga membolehkan anggota dan pegawai yang terlibat menguji tindak balas, komunikasi dan koordinasi pelbagai agensi dalam berdepan bencana udara.

(Dato Mohd SayuthiLatihan imulasi bencana udara Pulau Pinang memuaskan)


Peniaga akok buat persiapan awal menjelang Ramadan

(Peniaga kuih akok, Faridah Yaakub membuat persiapan awal untuk memulakan perniagaanjualan akok menjelang bulan Ramadan)

KOTA BHARU, 21 Mac - Sudah menjadi kebiasaan bagi peniaga membuat persiapan awal untuk memulakan perniagaan menjelang Ramadan tidak lama lagi.Bagi peniaga kuih akok, Faridah Yaakub, beliau biasanya mencari stok bahan untuk membuat akok seminggu sebelum Ramadan.Beliau memilih untuk membeli bahan-bahan tersebut secara pukal memandangkan kekangan masa ketika bulan Ramadan.Katanya, biasanya dia akan menyiapkan stok untuk sebulan melibatkan tepung gandum, tepung beras, gula melaka dan beberapa bahan lagi termasuk arang.Bagaimanapun, ada juga bahan yang terpaksa dibeli setiap hari seperti santan dan seminggu sekali seperti telur.

(Kuih akok mendapat permintaan yang tinggi pada bulan Ramadan)

"Persiapan bulan puasa ini, masuk stok lah, gandum, gula melaka, tepung beras, gula, semua itu untuk sebulan, macam santan itu hari-hari, telur itu tiga hari sekali, kadang-kadang itu seminggu sekali atas permintaan lah, kalau untuk seminggu sekali, kalau permintaan banyak sempat tiga hari sahaja," kata beliau.Faridah berkata disebabkan beliau turut menerima tempahan daripada peniaga yang berniaga di bazar, kuantiti akok yang dihasilkan pada bulan Ramadan meningkat kepada tiga kali ganda berbanding bulan biasa.Malah katanya, bilangan pekerja juga terpaksa ditambah dalam usaha memenuhi permintaan pelanggan yang tinggi.Beliau berharap bulan Ramadan kali ini berjalan lancar dan lebih bermakna berbanding tahun sebelumnya.


Sebarang perubahan harga di kantin sekolah perlu dibincangkan

KUALA LUMPUR, 21 Mac- Kementerian Pendidikan Malaysia (KPM) telah mengarahkan Jabatan Pendidikan Negeri (JPN) Pejabat Pendidikan Daerah (PPD) dan pentadbir sekolah membuat pemantauan kantin dari semasa ke semasa berdasarkan buku panduan dan perjanjian penyewaan kantin.Timbalan Menteri Pendidikan, Lim Hui Ying berkata pada masa sama, sebarang perubahan harga makanan di kantin sekolah perlu dibincangkan dan mendapatkan persetujuan bersama-sama pihak sekolah dan pengusaha kantin."Pengetua atau guru besar perlu memastikan pengusaha kantin menjual makanan mengikut senarai makanan dan minuman yang terdapat dalam sebut harga yang dilampirkan dalam Perjanjian Penyewaan dan Pengurusan Kantin Sekolah."Pihak sekolah hendaklah memastikan penjualan makanan dan minuman di kantin sekolah adalah pada harga yang berpatutan."Sebarang perubahan harga makanan di kantin sekolah perlu dibincangkan dan mendapatkan persetujuan bersama-sama pihak sekolah dan pengusaha kantin," katanya kepada pemberita di sini," katanya ketika menjawab pertanyaan Ahli Parlimen Baling, Hassan Saad.Tambahnya, KPM melalui Jawatankuasa Hal Ehwal Murid di sekolah bertanggungjawab memantau pengoperasian kantin sekolah dalam memastikan makanan yang dijual di kantin sekolah sentiasa bersih, bermutu, berkhasiat, selamat dan mencukupi pada harga yang berpatutan.Jawatankuasa ini sentiasa mengadakan perbincangan dengan pengusaha kantin bagi memastikan peraturan yang terkandung dalam buku Panduan Pengurusan Kantin Sekolah Sihat dan Perjanjian Penyewaan dan Pengurusan Kantin Sekolah dipatuhi.


Rosmah dapat pelepasan sementara pasport

(Datin Seri Rosmah Mansor diiringi pegawai dan peguam-peguamnya)

PUTRAJAYA, 21 Mac- Mahkamah Rayuan hari ini membenarkan permohonan Datin Seri Rosmah Mansor untuk pelepasan sementara pasportnya bagi membolehkannya berlepas ke Singapura untuk melawat anak perempuan dan cucunya yang tidak sihat.Panel tiga hakim yang terdiri daripada Hakim Datuk Seri Kamaludin Md Said, Datuk Hadhariah Syed Ismail dan Datuk Azman Abdullah membuat keputusan itu selepas timbalan pendakwa raya Poh Yih Tinn tidak membantah permohonannya.Hakim Kamaludin berkata memandangkan tiada bantahan oleh pihak pendakwaan terhadap permohonan itu, mahkamah sebulat suara memberikan perintah itu mengikut terma.Terdahulu peguam Rosmah, Datuk Jagjit Singh memaklumkan kepada mahkamah bahawa isteri bekas Perdana Menteri Datuk Seri Najib Tun Razak itu memohon kebenaran mahkamah untuk mendapatkan kembali pasport antarabangsanya bagi membolehkan beliau pergi ke Singapura untuk melawat anak perempuannya, dan menantunya serta dua cucu, yang seorang daripadanya tidak sihat.Beliau berkata Rosmah akan berlepas ke Singapura pada 23 Mac, dan akan berada di negara republik itu selama enam minggu, di samping menyambut Hari Raya Aidilfitri di sana, sebelum kembali pada 5 Mei."Kami berjanji untuk memulangkan pasportnya (Rosmah) (ke mahkamah) dalam tempoh seminggu selepas dia kembali," kata Jagjit Singh.Poh kemudian mencadangkan agar Rosmah memulangkan pasportnya pada atau sebelum 10 Mei.Pasport Rosmah disita oleh mahkamah pada 2019 selepas dia didakwa bagi pertuduhan rasuah.


Usahawan selebriti Norjuma diisytihar bankrap

GEORGE TOWN, 21 Mac- Mahkamah Tinggi di sini hari ini, mengisytiharkan usahawan selebriti, Norjuma Habib Mohamed bankrap selepas gagal melunaskan hutang RM260,400.00 kepada Syarikat Fame Up Entertainment.Timbalan Pendaftar Siti Zulaikha Nordin menyampaikan keputusan itu, selepas mendengar petisyen pemiutang yang difailkan Syarikat berkenaan melalui peguam Muhammad Hassanuddin Roslan pada Oktober tahun lepas.Berdasarkan petisyen kebankrapan pemiutang, Fame Up Entertainment memohon satu perintah kebankrapan terhadap Norjuma selaku penghutang kerana gagal membayar RM260,400 selepas diperintahkan Mahkamah Tinggi Kuala Lumpur pada 12 Okt, 2021."Hari ini merupakan tarikh pendengaran petisyen pemiutang, tetapi Norjuma gagal hadir sebanyak tiga kali, dan Mahkamah memutuskan (Noorjuma) bankrap selepas dia gagal melunaskan bayaran untuk petisyen pemiutang," kata Hassanuddin ketika ditemui di luar mahkamah di sini hari ini.Beliau berkata waran tangkap yang telah dikeluarkan oleh Mahkamah Kuala Lumpur dan Mahkamah Shah Alam tahun lepas akan diteruskan.Hassanuddin juga berharap pihak Norjuma akan berhenti mengeluarkan sebarang kenyataan tidak betul selepas keputusan Mahkamah Tinggi hari ini.Turut hadir di mahkamah adalah pemilik Fame Up Entertainment, Zuriawati Zaidi, 44.Pada 2019 dan 2020, Fame Up Entertainment telah memfailkan dua saman fitnah terhadap Norjuma berkaitan penyebaran fitnah yang didakwa dilakukan oleh usahawan berkenaan.- BERNAMA


Banjir: Masjid, surau terjejas di Johor akan dibantu

(Foto ihsan Mohd Fared Mohd Khalid)

ISKANDAR PUTERI, 21 Mac- Bantuan awal sekali bayar maksimum RM20,000 akan diberi kepada 41 masjid dan 68 surau yang terjejas akibat banjir di Johor.Exco Hal Ehwal Agama Islam, Mohd Fared Mohd Khalid memberitahu peruntukan daripada Jabatan Agama Islam negeri Johor (JAINJ) itu bagi membaiki fasiliti dan memberi peralatan baharu, terutamanya karpet dalam ruang ibadah dan mimbar."Semua masjid dan surau terlibat merekodkan kerugian dianggarkan berjumlah RM1.9 juta."Jumlah sebenar kerugian dijangka bertambah dan akan diperoleh selepas penelitian akhir dibuat."Jumlah bantuan akan diberi mengikut skala kerosakan, sekiranya kerosakan tidak banyak, kita akan beri sedikit, namun jika besar, kita akan salurkan maksimum sehingga RM20,000."Dan sekiranya ada kerosakan lebih besar daripada jumlah peruntukan maksimum, kita akan maklumkan kepada kerajaan negeri untuk membuat permohonan." katanya kepada pemberita di sini.Dalam perkembangan sama, dianggarkan 100 tan Al-Quran dan kitab serta buku-buku ilmiah yang mengandungi ayat Al-Quran rosak akibat banjir dan akan dilupuskan melalui kaedah ditetapkan Majlis Agama Islam Negeri Johor (MAINJ).Pejabat kadi setiap daerah sudah diarah mengumpulkan naskhah-naskhah tersebut sebelum melalui proses pelupusan.

(Foto ihsan Mohd Fared Mohd Khalid)


140,447 orang terima Bantuan Warga Emas

KUALA LUMPUR, 21 Mac- Seramai 140,447 orang rakyat Malaysia adalah penerima Bantuan Warga Emas (BWE).Timbalan Menteri Pembangunan Wanita, Keluarga dan Masyarakat, Aiman Athirah Sabu berkata ia berdasarkan statistik Jabatan Kebajikan Masyarakat (JKM) sehingga Disember 2022."Berdasarkan statistik Jabatan Kebajkan Masyarakat (JKM) sehingga Disember 2022, terdapat seramai 140,447 penerima BWE di seluruh Malaysia dengan jumlah peruntukan yang telah disalurkan adalah sebanyak RM831.4 juta. "Manakala bilangan penerima Bantuan Penjagaan OKU Terlantar atau Pesakit Kronik Terlantar (BPT) adalah seramai 26,904 penerima dengan peruntukan yang disalurkan adalah sebanyak RM160.2 juta," katanya ketika menjawab pertanyaan Ahli Parlimen Parit, Muhammad Ismi Mat Taib.Tambahnya lagi, buat masa ini, skim bantuan masih dengan nilai yang sama iaitu RM500 bagi bantuan BWE dan RM350 bagi bantuan BPT.Kadar tersebut telah dinaikkan ketika pembentangan Belanjawan 2021.


Tampung pembiayaan TVET, 60 syarikat terlibat

KUALA LUMPUR, 21 Mac- Sebanyak 60 syarikat gergasi termasuk syarikat multinasional telah diminta membantu kerajaan daripada aspek membantu rakyat seperti membiayai kos penyelenggaraan dan latihan Pendidikan dan Latihan Teknikal dan Vokasional (TVET).Perdana Menteri, Datuk Seri Anwar Ibrahim berkata menerusi inisiatif itu, lebih banyak bantuan dapat disalurkan kepada pembangunan golongan belia terutamanya daripada aspek peningkatan kemahiran dan gaji."Menerusi perundingan kerajaan dengan Pengerusi Yayasan Albukhary, Tan Sri Syed Mokhtar Al-Bukhary, kerajaan memberi jaminan membantu untuk projek infrastruktur belum terlibat yang besar."Terdapat 60 syarikat gergasi termasuk multinasional yang diminta menampung pembiayaan TVET."Syarikat berkenaan mengambil alih sebahagian, membantu menyelenggara, melatih dengan kos syarikat," katanya ketika menjawab soalan tambahan Ahli Parlimen Kubang Kerian, Datuk Seri Tuan Ibrahim Tuan Man.Tambah Anwar, Yayasan Albukhary turut terlibat dalam membantu pembangunan TVET di Pekan, Pahang dan Tanjung Malim, Perak.


Kerjasama MPOB dengan universiti dari China, guna biodiesel sawit

KUALA LUMPUR, 21 Mac - Lembaga Minyak Sawit Malaysia (MPOB) sedang bekerjasama dengan Universiti Tsinghua di China untuk menjalankan penyelidikan berkenaan kajian lapangan menggunakan biodiesel sawit dalam enjin kenderaan buatan China.Timbalan Perdana Menteri, Datuk Seri Fadillah Yusof berkata, MPOB juga sedang mengadakan kerjasama bersama enam universiti tempatan berkenaan kajian percubaan enjin diesel."Untuk makluman Ahli Yang Berhormat, pada ketika ini pihak MPOB sedang bekerjasama bersama-sama Universiti Tsinghua di China untuk menjalankan penyelidikan berkenaan kajian lapangan menggunakan biodiesel sawit dalam enjin kenderaan buatan China serta kajian makmal dan kebolehlaksanaan penghasilan biojet sawit sebagai bahan api penerbangan mampan (SAF). "Selain itu, pihak MPOB juga sedang mengadakan kerjasama bersama enam universiti-universiti tempatan berkenaan kajian percubaan enjin diesel dengan menggunakan adunan biodiesel B30," kata Fadillah, di sini.

(Fadillah ketika sesi soal jawab di Dewan Rakyat)

Program Biodiesel Negara dilaksanakan secara berperingkat bermula dengan Program Biodiesel B5 untuk sektor pengangkutan darat pada tahun 2011.Program ini kemudian diperluaskan kepada Program Biodiesel B7 dan dilaksanakan di seluruh negara pada tahun 2014 dan diikuti dengan Program Biodiesel B10 pada tahun 2019. Pelaksanaan Program Biodiesel B20 telah bermula pada tahun 2020 dan akan diperluaskan ke seluruh negara secara berfasa bergantung kepada ketersediaan infrastruktur pengadunan biodiesel. Selain itu, Program Biodiesel B7 juga telah dilaksanakan secara mandatori di sektor perindustrian sejak tahun 2019.Fadillah yang juga Menteri Perladangan dan Komoditi menjawab pertanyaan ahli parlimen Tanjung Piai, Datuk Seri Dr Wee Jeck Seng.


22 kes ketirisan penjualan RON95 disiasat

JOHOR BAHRU, 21 Mac- 22 kes ketirisan penjualan RON95 kepada kenderaan pendaftaran asing sedang disiasat Kementerian Perdagangan Dalam Negeri dan Kos Sara Hidup (KPDN) Johor sebelum dibawa ke pendakwaan mahkamah.Pengarahnya, Lilis Saslinda Pornomo berkata setakat ini, pihaknya sedang melengkapkan kertas siasatan bagi tujuan pendakwaan.Isu penyelewengan petrol bersubsidi ini, dipandang serius berikutan ia merugikan hasil negara."Selalunya kes-kes itu banyaknya sebab apa, dia memang sasarkan, mengisi minyak selalunya di kawasan sempadan. "Sebab itu kenapa kita mengawal rapat, penguatkuasa kita memang turun dan fokus kepada radius 50 kilometer berhampiran dengan sempadan Malaysia-Singapura," katanya.

(Pengarah KPDN Johor, Lilis Saslinda Pornomo)

Beliau berkata demikian ketika ditemui di perkarangan Kompleks Mahkamah Johor Bahru, Johor hari ini.Setakat ini, enam pengusaha dikompaun RM10,000 atas penyelewengan petrol bersubsidi kepada kenderaan warga asing.


RMMJ bernilai RM150,000 ke bawah boleh dijual semula selepas 10 tahun

ISKANDAR PUTERI, 21 Mac - Pemilik Rumah Mampu Milik Johor (RMMJ) yang bernilai RM150,000 ke bawah dibenarkan untuk menjual semula rumah mereka selepas 10 tahun, berbanding lima tahun sebelum ini.Dasar baharu yang dilaksana bermula Januari tahun ini adalah bagi memastikan individu yanf benar-benar layak sahaja boleh membeli RMMJ.Exco Perumahan dan Kerajaan Tempatan, Datuk Mohd Jafni Md Shukor berkata, dasar tersebut terpakai untuk RMMJ bagi kategori A (RM50,000); B (RM100,000) dan C (RM150,000). "Kalau hendak pun kita ada satu sistem dasar ini, ia melalui Perbadanan Kemajuan Perumahan Negeri Johor (PKPJ) juga atau pejabat tanah, di situ kita akan blok sama ada boleh lepaskan unit itu atau pun tidak. Dari segi undang-undanf, ia tidak akan boleh jual kepada pihak kedua," kata Mohd Jafni ketika ditemui pemberita di luar Persidangan Dewan Negeri Johor, di sini.

(Jasni di Persidangan Dewan Negeri Johor di Kota Iskandar)

Sementara itu, 'profiling' ke atas rumah Projek Perumahan Rakyat (PPR) dan Rumah Sewa Kerajaan (RSK) sudah dilakukan PKPJ sejak tahun lepas bagi mengenal pasti penyewa yang melakukan sewa atas sewa.Penyewa berdepan risiko pembatalan sewaan sekiranya didapati berbuat demikian.


UUM rangkul empat Anugerah Tokoh Siswa 2022

(Timbalan Naib Canselor (Hal Ehwal Pelajar dan Alumni), Prof. Dr. Ahmad Martadha bergambar kenangan bersama pemenang ATS 2022 / FOTO UUM)

Putrajaya, 21 Mac- Universiti Utara Malaysia (UUM) buat julung kalinya mencatat kejayaan membanggakan apabila berjaya membolot empat anugerah pada Majlis Anugerah Tokoh Siswa (ATS) 2022 yang berlangsung di Dewan Za’ba, Kementerian Pendidikan Tinggi (KPT), semalam.Empat anugerah tersebut ialah Anugerah Kepimpinan Majlis Perwakilan Pelajar, Anugerah Kepimpinan Kolej Kediaman, Anugerah Majlis Perwakilan Pelajar Terbaik dan Anugerah Khas Ketua Setiausaha Kementerian Pendidikan Tinggi.Anugerah Kepimpinan Majlis Perwakilan Pelajar dimenangi Muhammad Azri Mizra, Anugerah Kepimpinan Kolej Kediaman (Muhammad Saniy Samsudin), Anugerah Majlis Perwakilan Pelajar Terbaik (MPP UUM) dan Anugerah Khas Ketua Setiausaha Kementerian Pendidikan Tinggi oleh Kelab Tarian Bidasari UUM.Timbalan Naib Canselor (Hal Ehwal Pelajar dan Alumni), Prof. Dr. Ahmad Martadha Mohamed ketika dihubungi berkata, beliau gembira dengan pencapaian pelajar UUM dalam aspek kepimpinan dan pembangunan sahsiah sehingga berjaya diiktiraf dalam ATS 2022 ini.Menurutnya, kejayaan pelajar UUM mencatat nama dalam ATS dapat memberi inspirasi kepada pelajar lain bahawa Jabatan Hal Ehwal Pelajar (JHEP) berada di landasan yang baik untuk melahirkan mahasiswa holistik.“Saya amat berbangga dan gembira dengan pencapaian pelajar kita kerana saya melihat di situ (ATS) wujud persaingan yang sengit. Pelajar dari universiti lain juga tidak kurang hebatnya. Namun pencapaian ini bukti kualiti kepimpinan pelajar kita sememangnya sangat baik.“Dalam usaha melahirkan mahasiswa yang holistik, JHEP akan terus melakukan perancangan yang lebih strategik dan komprehensif bagi memastikan momentum kecemerlangan pelajar dapat dikekalkan serta ditingkatkan lagi.“Pihak universiti khususnya JHEP memang telah menyusun perancangan yang lebih rapi dan strategik untuk merancang aktiviti-aktiviti pelajar dengan lebih objektif agar kejayaan yang telah kita kecapi ini dapat dikekalkan. Ini berdasarkan kepada pemerhatian saya sendiri setelah melihat saingan daripada calon (pelajar) universiti lain yang cukup baik,” katanya.Sementara itu, Muhammad Azri Mirza berkata, beliau sangat berbangga dengan kejayaan MPP UUM yang turut diumumkan sebagai MPP terbaik di Majlis ATS 2022 itu.Kata pelajar Sarjana Muda Pentadbiran Perniagaan (Logistik dan Pengangkutan) itu, dia bersyukur atas rezeki kemenangan bagi kategori Kepimpinan Majlis Perwakilan Pelajar dan juga MPP UUM bagi kategori Majlis Perwakilan Pelajar Terbaik.Tambahnya, kedua-dua pencapaian itu membuktikan MPP UUM berjaya mengekalkan dominasi atas kemenangan bagi dua kategori ini selama dua tahun berturut-turut.Kejayaan Muhammad Azri adalah hasil komitmen yang ditunjukkan dalam memimpin serta mengurus pelbagai program MPP UUM melibatkan aktiviti dalam dan luar negara.“Beberapa program berimpak tinggi MPP yang dilaksanakan membolehkan saya memenangi ATS pada tahun ini iaitu ASEAN Leadership Dialogue dan juga Inter INASIS E-Sports League. Walaupun sibuk, saya masih dapat mengekalkan keputusan akademik dengan keputusan PNGK 3.83," ujarnya.Muhammad Saniy Samsudin pula menganggap kejayaan julung kali untuk kategori Kepimpinan Kolej Kediaman itu adalah satu pengiktirafan peribadi selain kejayaan untuk UUM terutama pengurusan tertinggi universiti, Pengetua Inasis MAS dan TNB, Prof. Madya Dr. Rohani Abdullah, Majlis Pengetua dan Majlis Presiden JKPS.Pemilihan pelajar Sarjana Muda Kewangan itu adalah hasil yang telah ditunjukkan menerusi pencapaian terbaik dan ciri-ciri kepemimpinan berwibawa dalam pengurusan organisasi kolej kediaman. Majlis ATS 2022 telah disempurnakan oleh Menteri Pendidikan Tinggi, Dato' Seri Mohamed Khaled Nordin di mana dalam ucapannya berkata, anugerah berkenaan adalah platform terbaik untuk memberi galakan kepada mahasiswa cemerlang dalam kepimpinan.Menurutnya, ATS mula diperkenalkan sejak 2013 bagi memberi pengiktirafan kepada peranan individu dan badan mahasiswa di institusi pengajian tinggi (IPT).ATS tahun kelapan ini merupakan anugerah berprestij bagi mengiktiraf sumbangan dan pencapaian mahasiswa sama ada di peringkat tempatan atau antarabangsa. Sebanyak 20 buah anugerah telah dipertandingkan merangkumi kategori kepimpinan, kesukarelawanan, keusahawanan dan kebudayaan termasuk anugerah utama iaitu Anugerah Menteri Pendidikan Tinggi.Turut hadir, Timbalan Menteri Pendidikan Tinggi, Datuk Mohammad Yusof Apdal dan Ketua Setiausaha KPT, Datuk Seri Abdul Razak Jaafar.

(Anugerah Kepimpinan Majlis Perwakilan Pelajar dimenangi Muhammad Azri Mizra)


Program Indahnya Ramadan Perlisfm bantu ibu tunggal

(Pengarah Penyiaran Perlis, Azman Hashim dan Pengarah YADIM Perlis, Hafsah Hussain menyampaikan sumbangan kepada salah seorang penerima)

KANGAR, 21 Mac- Bersempena kedatangan bulan Ramadan, Perlisfm mengambil inisiatif menganjurkan Program Indahnya Ramadan.Program dilaksanakan dengan kerjasama Yayasan Dakwah Islamiah Malaysia (YADIM) Negeri Perlis.Menurut Penerbit Program, Rohana Bachik, program yang dilaksanakan setiap kali tibanya Ramadan ini berbentuk sumbangan barangan keperluan harian untuk kegunaan sepanjang Ramadan.Kali ini, seramai 15 orang ibu tunggal terpilih bagi menerima sumbangan yang disalurkan pihak YADIM dan pertubuhan bukan kerajaan (NGO) Raqilla Insani bagi sama-sama berkongsi rezeki ketika Ramadan.Sumbangan, bagi membantu meringan beban ditanggung mereka di samping suntikan semangat untuk menikmati bulan Ramadan yang bakal menjelang.Program berlangsung di Kompleks Penyiaran Tuanku Syed Putra yang turut dihadiri Pengarah Penyiaran Perlis, Azman Hashim dan Pengarah YADIM Perlis, Hafsah Hussain.

(Kakitangan Perlisfm dan YADIM Perlis bergambar kenangan bersama penerima sumbangan)


Pelaksanaan, keperluan usahawan koperasi ditangani secara bersasar

KUALA LUMPUR, 21 Mac - Majlis Pembangunan Usahawan, Koperasi, Penjaja dan Peniaga Kecil Peringkat Daerah di Sabah dan Majlis Pembangunan Usahawan Peringkat Bahagian (MPUB) di Sarawak ditubuhkan memastikan isu pelaksanaan dan keperluan usahawan, koperasi, penjaja dan peniaga kecil dapat ditangani secara bersasar.Jelas Menteri Pembangunan Usahawan dan Koperasi, Datuk Ewon Benedict, jawatankuasa seperti yang ditubuhkan di Sabah dan Sarawak tersebut juga akan diperluaskan ke seluruh negara."Dalam usaha KUSKOP untuk memastikan isu pelaksanaan dan keperluan usahawan, koperasi, penjaja dan peniaga kecil dapat ditangani secara bersasar dan diselesaikan secara tuntas, satu jawatankuasa khas iaitu Majlis Pembangunan Usahawan, Koperasi, Penjaja dan Peniaga Kecil Peringkat Daerah yang akan dipengerusikan oleh Pegawai Daerah telah dibentuk dan akan dimulakan secara rintis di negeri Sabah. "Manakala di negeri Sarawak pula, ia akan dilaksanakan melalui Majlis Pembangunan Usahawan Peringkat Bahagian (MPUB) yang dipengerusikan oleh Timbalan Residen. Dan ianya akan diperluaskan di seluruh negara," kata beliau ketika menjawab pertanyaan ahli parlimen Tenom, Riduan Rubin di Dewan Rakyat, di sini hari ini.

(Menteri Pembangunan Usahawan dan Koperasi, Datuk Ewon Benedict ketika menjawab pertanyaandi Dewan Rakyat, hari ini)

Tambah Ewon, di peringkat Persekutuan, Majlis Pembangunan Usahawan dan Perusahaan Mikro, Kecil dan Sederhana (PMKS) Kebangsaan (MPUPK) yang dipengerusikan oleh Perdana Menteri merupakan badan tertinggi yang berperanan untuk menetapkan hala tuju serta dasar pembangunan usahawan dan PMKS secara menyeluruh merentasi semua sektor ekonomi.Di peringkat negeri pula, Majlis Pembangunan Keusahawanan Nasional (MPKN) yang dipengerusikan oleh kementerian, telah ditubuhkan bagi menyelaras dasar dan hala tuju pembangunan keusahawanan di antara kerajaan persekutuan dan kerajaan negeri serta mengkoordinasikan pelaksanaan inisiatif keusahawanan supaya lebih terancang dan strategik.


Pengisytiharan tarikh mula puasa, lihat anak bulan esok

KUALA LUMPUR, 21 Mac- Pengisytiharan tarikh mula berpuasa akan diumumkan Penyimpan Mohon Besar Raja-Raja esok.Pengumuman dibuat sebaik tugas melihat anak bulan Ramadan dilaksanakan esok, bersamaan 29 Syaaban 1444 Hijrah.Menurut Pejabat Penyimpan Mohor Besar Raja-Raja, Majlis Raja-Raja bersetuju kaedah menetapkan tarikh permulaan puasa berdasarkan Rukyah dan Hisab."Jawatankuasa berkenaan telah diperkenankan melihat anak bulan Ramadan di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka."Jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor."Turut disenaraikan ialah lokasi-lokasi lain antaranya Menara Kuala Lumpur dan Pusat Konvensyen Antarabangsa Putrajaya," katanya menerusi kenyataan.


Sandaran KWSP untuk pinjaman bank tidak bercanggah Akta KWSP

KUALA LUMPUR, 21 Mac - Cadangan sandaran wang caruman Kumpulan Wang Simpanan Pekerja (KWSP) bagi pembiayaan kewangan bank tidak bercanggah dengan Seksyen 51, Akta KWSP.Perdana Menteri, Datuk Seri Anwar Ibrahim berkata, cadangan itu telah dirujuk dengan Peguam Negara."Tentunya daripada segi penasihat undang-undang KWSP dan Peguam Negara telah dirujuk dan tidak ada percanggahan dengan seksyen 51. Bagaimanapun daripada sudut jaminan kepentingan peminjam itu umpamanya tidak ada dividen akan diteruskan walapun ia beri sandaran umpanya RM50,000 sebagai pinjaman, tetapi dividen itu akan diberikan sepenuhnya  mengikut kumpulan asal."Jadi tidak dipotong. Jadi oleh yang demikian KWSP merasakan dalam beberapa tahun pulangan  itu dapat diperolehi, kalaulah beberapa jumlah kecil yang gagal membayar dia tidak mengesankan parah kerana jumlah induk dan dividen sudah ditambah daripada potongan, mungkin daripada sudut dividen, jadi risiko itu kalau paham saya sangat minima," kata Anwar menjawab soalan tambahan wakil Sungai Besar Datuk Muslimin Yahaya, di Dewan Rakyat.

(Perdana Menteri menjawab soalan tambahan wakil Sungai Besar Datuk Muslimin Yahaya)

Pada 9 Mac lalu, Anwar mengumumkan persetujuan kerajaan berhubung kaedah yang membolehkan pencarum KWSP menggunakan wang caruman agensi itu sebagai sandaran kepada bank bagi tujuan pembiayaan kewangan.Kaedah itu boleh ditawarkan kepada mana-mana pencarum KWSP yang ingin mendapatkan pinjaman kewangan dengan sandaran daripada agensi terlibat.


Dakwaan Guan Eng batal pengecualian cukai Yayasan Albukhary tidak benar

KUALA LUMPUR, 21 Mac - Kerajaan mengesahkan bahawa bekas Menteri Kewangan, Lim Guan Eng tidak membuat sebarang pembatalan terhadap kelulusan pengecualian cukai Yayasan Albukhary.Jelas Perdana Menteri, Datuk Seri Anwar Ibrahim, dakwaan pihak pembangkang mengatakan Guan Eng telah membatalkan pengecualian cukai yayasan tersebut adalah tidak benar. "Maka dakwaan yang dibuat bahawa beliau telah membatalkan pengecualian adalah tidak benar.Hakikatnya kelulusan hanya dibuat pada 25 Februari 2021 iaitu kelulusan pengecualian cukai yang di luar kebiasaan yang melibatkan kedua-dua Yayasan Albukhary dan kumpulan Albukhary," kata Anwar, di Dewan Rakyat. Menjawab soalan tambahan ahli parlimen Rasah, Cha Kee Chin hanya Ketua Pengarah Lembaga Hasil Dalam Negeri (LHDN) mempunyai kuasa untuk membatalkan pengecualian cukai.Yayasan Albukhary telah diberikan kelulusan bawah subseksyen 44(6) Akta Cukai Pendapatan 1967 [Akta 53] sebagai institusi yang ditubuhkan bukan untuk tujuan mencari keuntungan dan semata-mata ditubuhkan bagi maksud amal. Pendapatan dan derma yang diterima oleh institusi yang diluluskan bawah peruntukan subseksyen 44(6) Akta 53 akan dikecualikan daripada cukai pendapatan.

(Lim Guan Eng/ FOTO FAIL BERNAMA)

Pengecualian sebegini diberikan kerajaan bagi menggalakkan sumbangan derma untuk maksud amal.Sebelum ini, Presiden BERSATU, Tan Sri Muhyiddin Yassin dalam kenyataan selepas disoal siasat Suruhanjaya Pencegahan Rasuah Malaysia (SPRM) pada 9 Mac lalu, mendakwa kerajaan Pakatan Harapan (PH) membatalkan pengecualian pembayaran cukai diluluskan kepada Yayasan Albukhary.Muhyiddin berkata, beliau tahu punca Guan Eng yang ketika itu Menteri Kewangan, membatalkan pengecualian cukai yang diperoleh Yayasan Albukhary sebelum itu.Guan Eng mencabar Muhyiddin mengemukakan bukti mengenai surat pembatalan cukai kepada Yayasan Albukhary yang didakwa dikeluarkan beliau atau berdepan tindakan saman fitnah.Guan Eng menafikan mengeluarkan sebarang arahan spesifik untuk membatalkan pengecualian cukai yang diberikan kerajaan Barisan Nasional (BN) kepada Yayasan Albukhary dinaungi Tan Sri Syed Mokhtar Albukhary.


Rumah pekerja terbakar, 19 hilang tempat tinggal

BATU KAWA, 21 Mac- Seramai 19 orang hilang tempat tinggal selepas rumah yang didiami mereka di sini musnah terbakar, malam tadi.Menurut Komander Operasi dari Balai Bomba dan Penyelamat Batu Lintang, Zainudin Ngatdemon kesemua mangsa termasuk seorang bayi terpaksa berteduh di Dewan Stapok."Sebuah rumah pekerja dengan 16 pintu yang menempatkan 19 penduduk terbabit musnah 100 peratus."Bomba telah menggerakkan dua buah jentera pemadam dengan kekuatan 24 anggota dengan bantuan Balai Tabuan Jaya bagi mengawal kebakaran."Tiada kemalangan jiwa dilaporkan."Punca kejadian dan jumlah kerugian masih dalam siasatan," katanya kepada pemberita di sini.


Lelaki ditahan kerana ugut dan cederakan warga emas

KUALA LUMPUR, 21 Mac - Seorang lelaki tempatan ditahan kerana dipercayai terbabit dalam kes mendatangkan kecederaan dan ugutan terhadap seorang lelaki warga emas dalam satu kejadian di sekitar Ampang, semalam.Ketua Polis Daerah Ampang Jaya, Asisten Komisioner Polis (ACP) Mohamad Farouk Eshak dalam kenyataan berkata, dalam kejadian kira-kira pukul 10.30 pagi itu, suspek yang menaiki kereta jenis Mercedes berwarna putih melanggar bahagian belakang kereta dipandu seorang doktor, 67 tahun di lampu isyarat Jalan Kolam Air Lama."Apabila tiba di hadapan sebuah stesen minyak berhampiran, kereta mangsa dihalang dari arah hadapan kereta suspek yang kemudian turun dan membuka pintu kereta doktor berkenaan."Suspek kemudian menumbuk pipi kanan selain menarik rambut dan menyepak mangsa di bahagian pinggang menyebabkan dia berasa sakit. Kejadian itu dirakam pengguna jalan raya sehingga tular dalam media sosial, semalam," katanya.Mohamad Farouk berkata suspek berumur 27 tahun ditahan pukul 9.45 malam tadi, di Ibu Pejabat Polis Daerah Ampang Jaya setelah hadir memberi keterangan.

"Suspek memukul mangsa kerana tidak berpuas hati selepas arahannya supaya memberhentikan kenderaan tidak diendahkan mangsa setelah kenderaan mereka berlanggar," katanya lagi.Permohonan reman akan dibuat hari ini bagi membantu siasatan bawah Seksyen 323/506 Kanun Keseksaan. Beliau berkata suspek tidak mempunyai rekod jenayah dan hasil ujian saringan air kencing ke atasnya negatif.


Banjir: Lebih 1,500 sukarelawan ke Johor

PUTRAJAYA, 21 Mac- Seramai 1,520 sukarelawan penjawat awam daripada pelbagai agensi, jabatan dan kementerian dihantar ke Johor untuk membantu aktiviti pasca banjir.Majlis pelepasan Pasukan Sukarelawan Perkhidmatan Awam (PSPA) itu disempurnakan Perdana Menteri, Datuk Seri Anwar Ibrahim di Dataran Bulatan Putra Perdana, di sini.Bantuan sukarelawan pasca banjir dikhususkan ke kawasan-kawasan yang terjejas di sekitar daerah Batu Pahat dengan tumpuan kepada aspek pembersihan fasiliti perubatan, fasiliti pendidikan, bangunan-bangunan kerajaan serta tempat- tempat awam.Usaha penghantaran bantuan dan pasukan sukarelawan itu diselaras Jabatan Perkhidmatan Awam (JPA) dengan kerjasama Angkatan Pertahanan Awam Malaysia (APM) dan Agensi Pengurusan Bencana Negara (NADMA).Mereka berperanan dalam mengatur usaha mobilisasi pegawai perkhidmatan awam serta menyelaras pembahagian kawasan terjejas banjir kepada pihak kementerian bagi membantu kerja-kerja pembersihan dan kemanusiaan.Antara bentuk bantuan yang telah dikenal pasti adalah tenaga kerja pembersihan, sumbangan bakul makanan, alatan pembersihan dan kelengkapan asas persekolahan, penyelenggaraan kenderaan kecil, baik pulih peralatan elektrik termasuk kerja-kerja pendawaian berskala kecil serta khidmat sokongan psikologi dan kaunseling.Sebanyak 153 kenderaan yang terdiri daripada 26 bas/coaster, 16 van, lapan lori, 64 kenderaan pacuan empat roda dan 39 kereta digerakkan dalam operasi bantuan tersebut.Kerajaan melalui Mesyuarat Pasca Kabinet Jabatan Perdana Menteri pada 17 Mac lalu telah memutuskan supaya PSPA ini digerakkan semula bagi pengurusan pasca banjir di kawasan- kawasan yang terjejas.

(Usaha penghantaran bantuan dan pasukan sukarelawan itu diselaras  Jabatan Perkhidmatan Awam (JPA) dengan kerjasama Angkatan Pertahanan Awam Malaysia (APM) dan Agensi Pengurusan Bencana Negara (NADMA))


Penduduk terjejas banjir di Batu Pahat terus berkurangan

JOHOR BAHRU, 21 Mac - Keadaan banjir di Batu Pahat menunjukkan perkembangan positif dengan jumlah penduduk terjejas yang ditempatkan di pusat pemindahan sementara (PPS) terus berkurangan setakat pukul 8 pagi tadi.Jawatankuasa Pengurusan Bencana Negeri (JPBN) memaklumkan seramai 6,740 orang masih ditempatkan di 43 PPS, berbanding 7,972 orang di 44 PPS yang dicatatkan pada pukul 8 malam tadi. Menurut JPBN, tiga PPS yang menempatkan jumlah mangsa tertinggi ditempatkan di Sekolah Jenis Kebangsaan (Cina) (SJKC) Li Chun (522 orang), diikuti SJKC Chong Hwa Kangkar Senangar (402 orang) dan Sekolah Kebangsaan Seri Medan (399 orang).

Cuaca diramalkan cerah di kesemua 10 daerah pada pagi ini. Sebanyak tiga sungai masih berada pada tahap amaran iaitu Empangan Bekok di Sungai Bekok (19.09 meter), Empangan Sembrong di Sungai Sembrong (11.07 meter) dan Sungai Senggarang di Senggarang (3.23 meter).


Feri karam, angka kematian meningkat 26

LIBREVILLE, 21 Mac- Angka kematian akibat bencana feri di luar pantai Gabon minggu lalu meningkat kepada 26 orang selepas dua lagi mayat ditemukan pada Isnin.Pendakwa Raya, Andre Patrick Roponat berkata sebelas lagi penumpang masih hilang."Menteri pengangkutan Gabon meletak jawatan dan 33 orang telah ditangkap di bawah siasatan jenayah kerana tragedi itu."Mereka yang ditahan termasuk pegawai di kementerian pengangkutan, pedagang marin dan pemilik kapal, Royal Cost Marine."Sebelum ini jumlah mangsa ditemukan ialah 24 orang," katanya kepada pemberita di sini.Mangsa terselamat dalam insiden berkenaan menghabiskan berjam-jam di lautan dengan berpaut pada rakit sebelum mereka diselamatkan.Terdahulu, feri yang membawa 161 penumpang dan anak kapal dari ibu kota ini ke Port-Gentil dilaporkan karam, 10 kilometer dari pantai. - AFP


Pokok tumbang mengakibatkan kerosakan rumah dan kenderaan

KUALA LUMPUR, 21 Mac - Hujan lebat dan ribut di sekitar Damansara Damai, Jalan Ipoh dan Sungai Buloh di sini, malam tadi menyebabkan beberapa rumah dan kenderaan rosak akibat dihempap pokok tumbang.Pengarah Jabatan Bomba dan Penyelamat Selangor Morni Mamat berkata di Taman Desariang, Damansara Damai, 15 pokok tumbang akibat kejadian hujan lebat sehingga menjejaskan bahagian hadapan tujuh rumah.“Enam lagi kenderaan yang diletakkan di tepi jalan dihempap pokok tumbang. Kerja-kerja memotong sisa pokok tumbang sedang dijalankan, namun tidak melibatkan sebarang kemalangan jiwa,” katanya ketika dihubungi hari ini.Menurut Morni, pihaknya menerima panggilan kecemasan pada 4.19 pagi tadi berhubung kejadian itu sebelum 28 anggota dari Balai Bomba dan Penyelamat (BBP) Sungai Buloh, BBP Kota Anggerik, BBP Damansara dan BBP Rawang dikejarkan ke lokasi. Selain itu, katanya pihak bomba menerima panggilan kecemasan pada 10.15 malam menyatakan terdapat pokok tumbang di Jalan Ipoh menghala susur Selayang.

“Bomba juga menerima panggilan kecemasan pada 12.52 tengah malam mengenai pokok tumbang di PJU 10/9, Rampai Idaman, Prima Damansara di Sungai Buloh yang menghempap sebuah Toyota Hilux dan Toyota Attos," katanya.Sisa pokok tumbang telah dipotong dan dialihkan ke tempat selamat, katanya. - BERNAMA


Ops Putra 2.0: Lebih 3,500  barang tiruan dirampas

KUALA LUMPUR, 21 Mac- Sebanyak 3,563 barang tiruan berkualiti tinggi dirampas dalam serbuan tujuh stor penyimpanan barang di Jalan Petaling semalam. Pengarah Kementerian Perdagangan dalam Negeri (KPDN) Kuala Lumpur, Ariffin Samsudin berkata, rampasan berjumlah lebih RM300,000.00 tersebut berjaya ditumpaskan melalui Ops Putra 2.0."Seperti Ops Putra 1.0, barangan diperolehi daripada luar negara, stok ini adalah bagi tujuan jualan kepada warga asing iaitu terutamanya pelancong yang datang ke Jalan Petaling.

(Pengarah KPDN Kuala Lumpur, Ariffin Samsudin)

"Harga jualan bermula pada harga RM100.00 sehinggga ke RM800.00 seunit. KPDN turut menahan dua individu dipercayai pemilik premis bagi membantu siasatan. Siasatan dijalankan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001), Akta Cap Dagangan 2019, Akta Perihal Dagangan 2011 dan Akta Hak Cipta 1987. Tambahnya, nilai rampasan bagi tahun ini sebanyak RM1.5 juta, melibatkan sitaan 29,000 unit barangan.


Peruntukan RM102 juta, pacu industri kreatif ke peringkat global

(Menteri Komunikasi dan Digital, Fahmi Fadzil)

HULU KELANG, 21 Mac- Peruntukan sebanyak RM102 juta yang diumumkan Perdana Menteri Datuk Seri Anwar Ibrahim dapat memacu industri kreatif ke peringkat global.

Menurut Menteri Komunikasi dan Digital, Fahmi Fadzil perkara itu dapat di manfaatkan penggiat industri, terutamanya dengan penggunaan teknologi baharu dan perkongsian kemahiran seperti mewujudkan sebuah "Virtual Production Stage"."Saya telah bincang dengan DS Zainal, beliau ada menyatakan hasrat untuk membawa masuk peralatan. Bagi saya ia bertepatan dengan pengumuman Perdana Menteri tentang pelepasan cukai atau duti import bagi peralatan studio, saya lihat sekiranya mampu kita bawa dan kita manfaatkan sepenuhnya.

(Menteri KKD Fahmi Fadzil menyampaikan Anugerah Tokoh Filem Perpaduan kepada Penerbit & Pengarah Urusan Les' Copaque Production Sdn Bhd Burhanuddin Md Radzi/BERNAMA)

“Saya percaya dengan peralatan baharu digandingkan dengan pengalaman kita terlibat dalam filem yang lebih besar, ia akan membantu industri filem dari segi teknikal di Malaysia. "Jadi saya lihat ini satu perkembangan yang positif dan semestinya pihak kementerian kami menyokong,” katanya kepada pemberita selepas merasmikan Hari Seniman Kebangsaan 2023 di sini malam ini.Dalam perkembangan berasingan Fahmi turut mengulas berkenaan pertemuan yang bakal di adakan bersama penggiat seni bagi menyelaras beberapa perkara termasuk bayaran yang diterima artis veteran.Katanya, satu persefahaman antara produksi akan diselaras untuk pelakon filem veteran yang masih memiliki bakat berlakon dan mampu memenuhi selera malar segar penonton.Beliau berkata demikian dalam pertemuan bersama media di Majlis Sambutan Hari Seniman Kebangsaan 2023 di FINAS.Turut hadir Timbalan Menteri KKD Teo Nie Ching, Ketua Setiausaha Datuk Seri Mohammad Mentek dan Pengerusi FINAS Datuk Kamil Othman.